title: Simone Veil

text: Veil syntyi juutalaiseen perheeseen, jonka isä oli arkkitehti. Koko Jacobin perhe joutui maaliskuussa 1944 Auschwitz-Birkenaun keskitysleirille, edelleen Bobrekiin ja lopulta Bergen-Belseniin, jossa äiti Yvonne kuoli. Perheestä kuolivat todennäköisesti keskitysleirillä myös isä ja veli. Hengissä selvisivät vain siskokset Simone, Madeleine ja vastarintaliikkeessä toiminut Denise. Heidät vapautettiin 15. huhtikuuta 1945.


title: Simone Veil

text: Veil oli suorittanut vuosi (1943) ennen keskitysleirille joutumista Nizzassa ylioppilastutkinnon. Vapautumisen jälkeen hän kirjoittautui sekä Sorbonnen oikeustieteelliseen tiedekuntaan että Pariisin yliopiston yhteiskuntatieteelliseen laitokseen ("Institut d'études politiques de l’Université de Paris"), jossa hän tapasi tulevan puolisonsa Antoine Veilin. He avioituivat 26. lokakuuta 1946. Pariskunnalla on kolme poikaa. Antoine Veilistä tuli myöhemmin valtiovarainministeriön korkea virkamies.


title: Simone Veil

text: Kun Simone Veil valmistui, hänellä oli oikeustieteen kandidaatin ja IEP:n tutkintotodistukset, ja hän ryhtyi hoitamaan asianajan tehtäviä, kuten oli aiemmin suunnitellut. Tätä uraa hän jatkoi vuoteen 1974.


title: Simone Veil

text: Kun Valéry Giscard d'Estaing oli valittu Ranskan presidentiksi, Veil nimitettiin Jacques Chiracin johtaman hallituksen terveysministeriksi. Tätä tehtävää hän hoiti myös Raymond Barren pääministerikaudella heinäkuuhun 1979 saakka.


title: Simone Veil

text: Veil tuli ministerinä tunnetuksi saatuaan parlamentin hyväksynnän raskauden keskeyttämisen mahdollistavalle laille. Laki astui voimaan 17. tammikuuta 1975. Hänestä tuli sen ansiosta Ranskan suosituin poliitikko, ja hän säilytti aseman pitkään.


title: Simone Veil

text: Kesä-heinäkuussa 1979 Veil siirtyi Valéry Giscard d’Estaingin pyynnöstä hallituksesta johtamaan Union pour la démocratie française (UDF) -puolueen listaa, kun Euroopan parlamentti valittiin ensimmäisen kerran yleisillä vaaleilla. Myöhemmin hänestä tuli Euroopan parlamentin ensimmäinen naispuhemies.


title: Simone Veil

text:
Yhdessä Jacques Chiracin kanssa Veil tarjosi vuonna 1984 kansalle yhtyneen opposition vaihtoehdon Euroopan parlamentin vaalissa, ja heidän yhteislistansa sai 7. kesäkuuta 1984 kaikkiaan 43 prosentin kannatuksen. Edouard Balladur nimesi hänet maaliskuussa 1993 hallituksensa ”valtioministeriksi” ("ministre d’État"), ja hänen vastuualueekseen tuli sosiaali- ja terveysministerin hallintoala, johon oli liitetty myös kaupunkiasiain ministerin tehtävät. Hän oli tehtävässä toukokuuhun 1995. Vuosina 1997–1998 hän toimi integraationeuvoston puheenjohtajana. Vuonna 1998 hänet nimitettiin senaatin puhemiehen ehdokkaana Ranskan tasavallan perustuslakineuvoston ("Conseil constitutionnel") jäseneksi. Tämä tehtävä syrjäytti kaikki muut toimet ja luottamustehtävät.
Simone Veil oli Euroopan parlamentin jäsen (MPE) vuosina 1979–1984, ja tästä ajasta hän toimi parlamentin puhemiehenä toisen puoli kautta kestävä jakson.


title: Joey Tribbiani

text: Joseph Francis ”Joey” Tribbiani on kuvitteellinen italialais-amerikkalainen hahmo televisiosarjoissa "Frendit" ja "Joey". Hahmoa näytteli Matt LeBlanc.


title: Joey Tribbiani

text: 1/16-portugalilainen Joey tulee italialaisamerikkalaisesta kahdeksanlapsisesta perheestä, jossa hän on ainut miespuolinen lapsi. Hänellä on seitsemän sisarta: Mary Therese, Mary Angela, Dina, Gina, Tina, Veronica ja Cookie. Joey on kotoisin Queensista New Yorkista. Lapsena Joey oli erittäin tapaturma-altis. Hänellä oli myös mielikuvitusystävä Maurice, joka oli avaruuscowboy.


title: Joey Tribbiani

text: Sarjan aikana Joey muutti neljä kertaa. Ensimmäisen kerran hän muutti ylelliseen asuntoon pois Chandlerin luota saatuaan roolin tri. Drake Ramorayna "Päivien viemää" -sarjassa. Hän kuitenkin muutti pian takaisin menetettyään roolinsa. Toisen kerran hän muutti Chandlerin kanssa käytävän toiselle puolelle heidän voitettuaan asunnon Monicalta ja Rachelilta. Naiset pakottivat heidät myöhemmin takaisin heidän omaan asuntoonsa.


title: Joey Tribbiani

text: Joey on stereotyyppinen näyttelijä: hän on liioitellusti mies, kouluttamaton ja etsii jatkuvasti töitä. Hän sai papinoikeudet internetistä, ja hän vihki sekä Monican ja Chandlerin että Phoeben ja Miken. Joeylla on pehmolelupingviini Huggsy, jonka suhteen hän on hyvin omistava, eikä pidä sen jakamisesta. Joey ei myöskään halua jakaa ruokaansa, ja hänellä on suuria vaikeuksia yksinkertaisessa matematiikassa (hän käytti laskinta laskiessaan yhteen 500 ja 500).


title: Joey Tribbiani

text: Urheilussa Joey pitää New York Yankeesista baseballissa, New York Knicksistä koripallossa, New York Jetsistä jalkapallossa ja New York Rangersista jääkiekossa.


title: Joey Tribbiani

text: Joeya on kuvailtu hyvin yksinkertaiseksi, mutta hyväluonteiseksi naistenmieheksi joka rakastaa ruokaa. Kun häneltä kysyttiin, luopuisiko hän ennemmin seksistä vai ruuasta, hän pohti pitkään ja huusi lopulta haluavansa ”tyttöjä leivän päällä”. Jaksossa ”Sankaritekoja” hän näyttää pelastavan Rossin luodilta, mutta lopulta paljastuu, että hän yritti vain pelastaa Rossin vieressä olevan voileipänsä.


title: Joey Tribbiani

text: Naisiin liittyvissä asioissa Joey on yllättävän älykäs. Tästä kertovat hänen iskulauseensa "How "you" doin'?" (suomennettu ”Miten "sulla" menee?”, ”Mitä kimuli?” ja ”Miten hurisee?”) sekä se, kun Rossilla oli salainen opiskelijaihailija Joey ehdotti, että Ross vertailisi viestien käsialaa kokeisiin. Toisena esimerkkinä Joey kehitti tarinan, johon viitattiin ”Eurooppa-tarinana” tai ”taikatarinana”: ilmeisesti jokainen, joka kuulee tarinan, haluaa välittömästi harrastaa kertojan kanssa seksiä. Tämä todistettiin toimivaksi, kun Rachelin huomattiin käyttävän tarinaa onnistuneesti Rossiin. Joey on myös muissa tilanteissa satunnaisesti fiksu. Esimerkiksi kun kaikki kuusi ystävystä istuivat Central Perkissä ihmettelemässä, mikseivät heidän pomonsa pitäneet heistä, Joey sanoi: ”Maybe it's because you're all sitting around here at 11:30 on a Wednesday”, eli ”Ehkä siksi, että istuskelette täällä kello 11:30 keskiviikkona.”


title: Joey Tribbiani

text: Joey harrastaa naisten kanssa paljon irtosuhteita. Jaksossa 7.01 ”Kuka varasti show'n?” Chandler kysyi Joeylta: ”You've had a lot of sex, right?”. Joey vastasi siihen: ”Today? Some… not a lot.” Hän makaa monien ohjelmiensa harjoittelijoiden ja toisten näyttelijöiden kanssa. Joey on ilmeisesti ollut seksuaalisesti aktiivinen hyvin pitkään; yhdeksänvuotiaana hän avasi 16-vuotiaan tytön rintaliivit, makasi seitsemännellä luokalla opettajansa kanssa, ja vietti villiä kevätlomaa (eng. spring break) 13-vuotiaana. Hän on monien naisten mielestä erittäin karismaattinen, muttei vaikuta silti löytävän pysyvää suhdetta.


title: Joey Tribbiani

text: Joeyn on näytetty olevan jonkinlainen Stephen King -fani: hän on lukenut "Hohdon" monia kertoja laittaneen sen aina peloissaan pakastimeen, ja lisäksi hän on "Cujo"-elokuvan suuri fani. Hän alkoi myös ihailla klassikkoromaania "Pikku naisia" Rachelin pyydettyä häntä lukemaan sen, jos se vaikka olisi ollut "Hohtoa" parempi. Joey alkoi rakastaa kirjaa, ja hän murtui, kun yksi päähahmoista oli kuolemaisillaan. Hän päätyi viemään kirjan pakastimeen.


title: Joey Tribbiani

text: Joey on maininnut lyhyesti ihailevansa Al Pacinoa. "Frendeissä" Joeylla on makuuhuoneessaan vuoden 1983 Al Pacino -elokuvan "Scarface – arpinaama" juliste. Sama juliste nähdään hänen talossaan "Joey"-sarjassa. Eräässä ensimmäisen kauden jaksossa Joey pääsee myös näyttelemään Al Pacinon takapuolta – ja saa potkut työstä ylinäyteltyään.


title: Joey Tribbiani

text: Joey on erittäin epäonninen, ja jokseenkin osaamaton näyttelijä. Hänet tunnetaan parhaiten roolistaan dr. Drake Ramorayna "Päivien viemää" -sarjassa, ja hän saikin sen kautta oman stalkerinsa, joka luuli, että hän oli oikeasti Drake. Joey sai potkut sarjasta sanottuaan haastattelussa kirjoittavansa suurimman osan vuorosanoistaan itse. Hänen hahmonsa vaipui koomaan pudottuaan hissikuiluun, mutta se herätettiin myöhemmin henkiin, kun Drake sai toisen hahmon aivot.


title: Joey Tribbiani

text: Joeyn toisia rooleja "Frendien" aikana olivat maitokaatonokkamainos, päärooli ensimmäisestä maailmansodasta kertovassa elokuvassa "Over There" sekä päärooli erittäin lyhytikäisessä poliisisarjassa "Mac ja C.H.E.E.S.E." (Mac ja J. U. U. S. T. O.). Teatterissa hän esiintyi "Boxing Day" -näytelmässä, jossa hänen hahmonsa Victor lähtee ulkoavaruuteen etsimään vaihtoehtoisia energianlähteitä, sekä päärooli Sigmund Freudina näytelmässä "Freud!". Monica ja Chandler ovat puhuneet nähneensä Joeyn uudessa versiossa "Macbethista". Lisäksi Chandler sanoo ensimmäisellä tuotantokaudella nähneensä Joeyn "Pinokkion" uudessa versiossa.


title: Joey Tribbiani

text: Eräässä jaksossa Joey oli ehdolla päärooliin elokuvaan, jossa hänen täytyi esittää katolilaista maahanmuuttajaa. Elokuvassa oli alastonkohtaus, mutta Joey ei tajunnut sitä ennen saapumistaan näyttelijöiden valitsijoiden luo. Siellä Joey ymmärsi, että häneltä puuttui tietty osa. Selitettyään tilanteen Monicalle, Joey sai uuden ruoasta tehdyn nahan. Kaikki meni hyvin ennen, kuin Joey riisuutui valitsijoiden edessä ja hänen ’esinahkansa’ tippui. Siihen hän vastasi tyynen rauhallisesti: ”Well, that's never happened before.” (”Noin ei ole ennen tapahtunut.”).


title: Joey Tribbiani

text: Joeylla on ollut muutenkin huono tuuri näyttelyuransa suhteen. Hän joutui kuvaamaan uudestaan itse osuutensa "Kova laki" -sarjassa, sillä se oli leikattu pois valmiista jaksosta ja hänet näytettiin vain makaamassa kuolleena ruumislaukussa. Hän pääsi myös näyttelemään indie-elokuva "Shutter Speediin", mutta se peruutettiin ennen kuvausten alkua rahoitusongelmien takia.


title: Joey Tribbiani

text: Joey myös erotettiin sekä Burger King-, "Purina 1-" että nuudelikeittomainoksista. Myöhemmin spin-off-sarja "Joeyssa" Joeyta ei otettu näyttelemään "Nurses"-nimiseen sitcomiin, mutta hänet laitettiin tähdittämään toisen sarjan pilottijaksoa. Jakso sai huonot arvostelut, ja "Nurses"-sarjasta tuli suuri hitti.


title: Joey Tribbiani

text: "Joey"-sarjassa paljastetaan myös, että Drake Ramoray kuoli taas "Päivien viemää"-sarjassa hoitajan puukotettua häntä. Hän tosin voitti ”Daytime Soap Award” -palkinnon parhaasta kuolinkohtauksesta. Myöhemmissä "Joeyn" jaksoissa Joey pääsi pääosittamaan prime-time-saippuaa "Deep Powder". Saatuaan siitä potkut hän pääsi melkein heti takaisin nappaamalla pääroolin suuren budjetin toimintaelokuvasta "Captured".


title: Joey Tribbiani

text: Joey oli jonkin aikaa töissä Central Perk -kahvilassa tarjoilijana. Aluksi Joey yritti peitellä uutta työtään ystäviltään, mutta he saivat sen nopeasti selville. Hän ei pitänyt työstä, mutta luonteelleen ominaisena hän löysi pian tavan hyödyntää sitä ja alkoi sitten antaa viehättäville naisille ilmaista ruokaa. Gunther laittoi tälle pian pisteen. Joey ei ottanut työtään vakavasti, ja viettikin monia työtuntejaan istuen ja jutellen ystäviensä kanssa. Lopulta hänet erotettiin, kun hän sulki paikan keskellä päivää voidakseen mennä koe-esiintymiseen sillä välin, kun Gunther oli omilla asioillaan. Rachel suostutteli lopulta Guntherin antamaan työn takaisin. Kuitenkin Joeyn löydettyä vakaampia näyttelytöitä hän vain lopetti paikalle ilmestymisen, eikä hänen poissaoloaan melkeinpä edes huomattu. Myöhemmässä jaksossa Joey tajusi unohtaneensa kertoa Guntherille lopettaneensa. Gunther vastasi tähän, että olisi muutenkin erottanut Joeyn pian.


title: Joey Tribbiani

text: Toinen Joeyn töistä oli spermanluovuttaja hänen kuultuaan, että sairaala maksoi jokaiselle luovuttajalle 700 dollaria. Tämä mainittiin myöhemmin, kun Monica yritti päästä yli erostaan Richardin kanssa. Nainen päätti hankkia lapsen yksin, ja hän tutki luovuttajien listaa ja tajusi yhden nimettömistä luovuttajista olevan Joey. Joey oli erittäin loukkaantunut saatuaan myöhemmin kuulla, ettei hänen spermansa ollut ollut erityisen suosittua.


title: Joey Tribbiani

text: Joeyn muita töitä ovat olleet joulukuusien myyjä, joulupukki ja -tonttu, museo-opas, hajuvesiesittelijä sekä troijalainen sotilas Caesar's Palacessa Las Vegasissa.


title: Joey Tribbiani

text: Lisäksi Joey työskenteli ravintola Alessandro'sissa, jossa Monica oli pääkokki. Hän sai siellä pian lempinimen "Lohikäärme". Monica palkkasi hänet vain voidakseen erottaa hänet ja näyttääkseen häntä kunnioittamattomille muille työntekijöille, että hän oli tosissaan. Joey sai kuitenkin paljon rahaa ja yritti perääntyä sopimuksesta. Hän sai pian tietää, kuinka tärkeä erotus oli Monicalle, joten hän järjesti itsensä erotetuksi jo seuraavana päivänä.


title: Joey Tribbiani

text: Joey vietti yhden jakson töissä Chandlerin toimistolla toimistotyöläisenä. Hän piti työtä samanlaisena kuin muita näyttelykeikkojaan, ja kutsui itseään ”Prosessorimies Josephiksi”. Hän loi itselleen taustatarinan, jossa hänellä oli Karen-vaimo ja lapset Ashley ja Brittany. Chandler alkoi inhota Josephia. Joey lähti lopulta saatuaan tietää, että Karen ja Chandler olivat harrastaneet seksiä, ja tajuttuaan, kuinka Chandler Josephia vihasi.


title: Joey Tribbiani

text: Kun Monica ja Chandler myönsivät, että heillä oli hankaluuksia löytää vihkitoimitukselle suorittajaa, Joey hankki nopeasti vihkimisluvan Internetistä ja vihki ystävänsä. Lisäksi kymmenennellä tuotantokaudella hän vihki myös Phoeben ja Miken.


title: Joey Tribbiani

text: Joeyn tullessa kämppäkaverihaastatteluun Chandler vieroksui häntä alun perin, ja Joey luuli Chandlerin olevan homo. Kuitenkin talon asukas herra Heckles väitti Chandlerin alun perin valitsemalle kämppikselle olevansa Chandlerin uusi kämppäkaveri saaden tämän näin lähtemään ja Joeyn muuttavan taloon.


title: Joey Tribbiani

text: Joeyn pari ensimmäistä päivää olivat täynnä pientä ihastusta Monicaan. Tämä jäi nopeasti syrjään, ja Chandler ja Joey alkoivat lähentyä ja tulla parhaiksi ystäviksi, ja Joeyn rento elämäntyyli alkoi tarttua Chandleriinkin. Myöhemmin sarjassa he ostivat yhdessä tipun ja ankan, jotka Chandler nimesi Yasmineksi ja Dickiksi.


title: Joey Tribbiani

text: Saatuaan roolin "Päivien viemää" -sarjasta Joey muutti pois alkumenestyksen hurmiossa. Hän muutti pian takaisin huomattuaan, ettei järjestely sopinutkaan hänelle. Sarjan lopussa yhteen muuttaneet rakastuneet Chandler ja Monica tekivät Joeylle selväksi, että heidän uudessa kaupungin ulkopuolella olevassa talossaan olisi hänelle huone.


title: Joey Tribbiani

text: Vaikka Chandler onkin Joeyn paras ystävä, on Ross hänelle toiseksi läheisin. Kun Joeylla ja Chandlerilla oli ongelmia Chandlerin suudeltua Joeyn tyttöystävää, Joey lopetti Chandlerin parhaana ystävänä olemisen ja korvasi hänet Rossilla. Se kesti kuitenkin vain siihen asti, kun Chandler vietti kiitospäivän laatikossa osoittaakseen Joeylle, kuinka pahoillaan oli. Siitä asti Joey ja Chandler ovat olleet parhaita ystävyksiä.


title: Joey Tribbiani

text: Tämän jälkeen Joey ja Ross viettivät koko yön katsoen "Die Hardia". He nukahtivat Rossin sohvalle. Joey nautti tästä ja yritti myöhemmin saada Rossin viettämään enemmän päiväunia hänen kanssaan. Myös aikaisin sarjassa Joeyn painostettua häntä Ross suutelee Joeya auttaakseen tätä koe-esiintymisessä. Joey vastaa koe-esiintymisen olevan jo ohi, mutta että suudelma oli oikein hyvä.


title: Joey Tribbiani

text: Joey antoi Monicalle luvan palkata ja erottaa hänet ravintolaansa todistaakseen työntekijöilleen, ettei häntä voinut heitellä miten sattui. Saatuaan tietää, että Monicalla ja Chandlerilla oli suhde, Joey lupasi pitää salaisuuden siihen asti, että pari olisi valmis paljastamaan sen kaikille.


title: Joey Tribbiani

text: Rachel, Monica ja Phoebe ovat olleet Joeyn monien seksistisien kommenttien kohteita. Joeylla oli niistä huolimatta aina erittäin läheiset välit kaikkien kolmen naisen kanssa. LeBlanc sanoikin kerran, että Joey näki luultavasti tytöt enemmänkin siskoina kuin naisina.


title: Joey Tribbiani

text: Yhdessä myöhemmässä jaksossa Joey näki Monicasta romanttisen unen, ja hän kuvitteli olevansa rakastunut naiseen. Myöhemmin asiat selvitettiin ja Joey tajusi pitävänsä Monicaa vain ystävänä.


title: Joey Tribbiani

text: Joissain jaksoissa Joey ja Rachel jakoivat keskenään romanttisia tunteita, ensin Joey ja myöhemmin Rachel nähtyään Joeyn esiintyvän Drake Ramorayna. Rachel ja Joey jopa tapailivat sarjan loppupuolella, mutta he eivät onnistuneet harrastamaan seksiä - he pitivät ystävyyssuhdettaan läheisempänä kuin mitä se oli ollut Monicalla ja Chandlerilla.


title: Joey Tribbiani

text: Rachelin synnytettyä Emman Joey löytää kihlasormuksen, jonka Rossin äiti antoi Rossille, jotta tämä voisi antaa sen Rachelille. Rachel näkee Joeyn pitelevän sormusta hänen nostettuaan sen lattialta, ja kuvittelee Joeyn kosivan häntä. Hänen hormoninsa hyrräävät synnytyksen jälkeen ja hän pelkää Emman kasvattamista yksin, joten hän suostuu. Joey ei onnistu korjaamaan naista, koska pari keskeytetään, joten Rachel uskoo hetken aikaa olevansa Joeyn kanssa kihloissa.


title: Joey Tribbiani

text: Joey on innostunut kihlauksesta, mutta Rachel sanoo Monicalle, ettei oikeasti halua mennä naimisiin Joeyn kanssa. Väärinymmärrys korjataan myöhemmin, ja Rachelin tunteet Rossia kohtaan syventyvät.


title: Joey Tribbiani

text: Kun Phoebe oli sijaisäiti veljensä kolmosille ja himoitsi lihaa, Joey tarjoutui olemaan syömättä lihaa synnytykseen asti, ettei yhdenkään ylimääräisen tarvitsisi kuolla. Jakso 7.11 ”Juustokakkuvarkaat” näyttää, että kaksikko yritti mennä kerran kuussa päivälliselle keskustellakseen muista Frendeistä. Kun Phoebe oli järkyttynyt siitä, että oli täyttänyt 31 eikä ollut vielä kokenut täydellistä suudelmaa, Joey suuteli häntä ja sanoi Phoeben voivan pyyhkiä sen listaltaan.


title: Joey Tribbiani

text: Joeylla ei ole koskaan ollut tunteita Phoebea kohtaan muuten kuin ystävänä. Joeyn mielestä Monica ja Rachel ovat molemmat kiinnostavia, mutta Phoebesta hän ei ole sanonut niin. Joey on tapaillut Phoeben kaksoissisko Ursulaa, ja se järkytti Phoeben. Joeyn mukaan ”Phoebe on Phoebe, Ursula on kuuma”.


title: Joey Tribbiani

text: Kun Monica saa kuulla että Joey ”näkee ystävän uudella tavalla” hän luulee sen olevan Phoebe. Hämmentynyt Phoebe saa kuitenkin tietää, että se on Rachel, ”taivaan tähden”. Phoebe on tosin varannut Joeyn varasuunnitelmakseen – jos kumpikaan ei ole 40-vuotiaana naimisissa, he menevät naimisiin keskenään.


title: Joey Tribbiani

text: Kun Frendit uskovat, että heidän ryhmänsä täytyy jakautua, Phoebe ja Rachel päättävät muodostaa uuden ryhmän, mutta Phoebe vaatii, että Joey tulisi myös mukaan. Phoeben lojaalius näkyy myös siinä, kun hän sanoo voivansa elää Las Vegasissa, koska siellä on kaikki mitä hän tarvitsee – ”myös Joey!” Joey myös kutsuu Phoeben asumaan luokseen kartanoon jonka kuvittelee omistavansa rikastuttuaan, hän kun on löytänyt käsikaksosensa Vegasista. Phoebe sanoo myös kerran: ”When the Revelation comes, I will have to destroy you all.” Hetken kuluttua hän sanoo hymyillen: ”Not you, Joey.”


title: Joey Tribbiani

text: Kun Joey saa kuulla Central Perkin asiakkaalta, että Phoebe on toiminut pornotähtenä, hän vuokraa Phoeben elokuvia paljastaakseen uutisen muille. Hän kuitenkin kieltäytyy katsomasta niitä, vaikka neljä muuta frendiä niin päättää tehdäkin. Hän osoittaa kuitenkin elokuville uutta kiinnostusta saatuaan kuulla, että elokuvissa on Ursula, ei Phoebe.


title: Joey Tribbiani

text: Jaksossa 8.02 ”Punainen paita”, kun Joey luuli Phoeben olevan raskaana, hän kosi häntä väittäen maailman olevan pelottava paikka yksinhuoltajaäidille. Kihlaus tuli tietysti ilman mitään romanttisia tunteita. Phoebe suostuu ja ottaa sormuksen, mutta kun Monica korjaa Rachelin olevan raskaana, Joey kosii Rachelia ja ottaa sormuksen Phoebelta takaisin.


title: Joey Tribbiani

text: Phoebe on myös järjestänyt Joeyn monille treffeille ystäviensä kanssa. Tuplatreffeillä Joey järjestää Phoebelle Mike-nimisen miehen, jonka kanssa Phoebe lopulta menee naimisiin.


title: Joey Tribbiani

text: Joeyn ikää ei kerrota selvästi. Yhdysvalloissa 11. toukokuuta 1995 esitetyssä jaksossa 1.23 ”Syntymä” Joey sanoo olevansa 25-vuotias. Se tekisi hänestä Monicaa nuoremman, Monica sanoo olevansa 26. Helmikuussa 1996 esitetyssä jaksossa 2.16 ”Joey muuttaa” Joey sanoo olevansa 28. Jälkimmäinen viittaus tarkoittaisi hänen syntyneen vuonna 1967 tai alkuvuodesta 1968, mikä tekisi hänestä Chandleria vanhemman (hänen täytyykin olla Chandleria vanhempi, jos jakso 7.14 ”Kolmekymppinen, mä oon kolmekymppinen!” pitää paikkansa). Yhdysvalloissa 1996 näytetyssä jaksossa 2.10 ”Rachelin uusi poikaystävä” Joey sanoo näytelleensä kymmenen vuotta.


title: Raymond Radiguet

text: Raymond Radiguet (18. kesäkuuta 1903 Saint-Maur – 12. joulukuuta 1923 Pariisi) oli ranskalainen kirjailija.


title: Raymond Radiguet

text: Raymond Radiguet oli vanhin perheensä seitsemästä lapsesta, ja heidän isänsä oli piirtäjä Maurice Radiguet. Kansakoulun jälkeen hän läpäisi apurahaan tarvittavan testin ja saattoi näin jatkaa opintojaan pariisilaisessa Kaarle Suuren Lyseossa. Koulussa hän oli aivan tavallinen ja keskinkertainen oppilas. Koulussa hän keskittyi lähinnä lukemiseen ja erityisesti se kohdistui 1600- ja 1700-lukujen kirjoittajiin, eritoten hänen suosikkinsa oli madame de La Fayetten "Clèvesin ruhtinatar". Hänen muita suosikkejaan olivat Stendhal ja Marcel Proust, sekä runoilijat Paul Verlaine, Stéphane Mallarmé, Arthur Rimbaud ja Kreivi de Lautréamont.


title: Raymond Radiguet

text: 15-vuotiaana Radiguet lopetti koulunkäynnin ja omistautui journalismille. Han ystävystyi lehtimaailmassa André Salmonin, Max Jacobin, Pierre Reverdyn ja François Bernouardin kanssa. Tämä myös julkaisi vuonna 1920 Radiquet’n esikoisteoksen "Les Joues en feu". Hän solmi tuttavuudet myös taidemaalarien Juan Gris, Pablo Picasso, Amedeo Modiglianin ja Jean Hugon kanssa. Hän liikkuu myös nuorten säveltäjien piireissä ja näin hän kohtasi Georges Auricin, Francis Poulencin ja Arthur Honeggerin, joiden teoksia hän piti yhtä suurta alkuperäisyyttä todistavina kuin kirjailijoiden ja taidemaalareiden teoksia. Hän kirjoitti myös nimimerkillä Rajky Canard enchaîné -lehden alkuaikoina.


title: Raymond Radiguet

text: Yleensä on todettu, esimerkiksi kirjailija Ernest Hemingway, että Raymond Radiguet oli kirjailija, joka käytti seksuaalisuuttaan uran luomisen välineenä. Näissä merkeissä Radiguet kohtasi vuonna 1918 tulevalle kirjailijanuralleen merkityksellisen henkilön, sillä hänelle esiteltiin Jean Cocteau, joka innostuu nuoren runoilijan henkilöstä, neuvoo tätä ja rohkaisee työskentelemään. Lisäksi Cocteau avittaa Radigueta julkaisemaan runojaan avant-garde -lehdissä "Sic" ja "Littérature".


title: Raymond Radiguet

text: Ystävykset ovat erottomat ja yhdessä he perustavat toukokuussa 1920 pienen "Le Coq" -lehden, joka on mielikuvitukselliseen ja luonteeltaan erittäinkin edistyksellinen ja sen avustajina toimivat esimerkiksi Georges Auric, taidemaalari Roger de la Fresnaye, Paul Morand ja Tristan Tzara. Lehden ensimmäisessa numerossa Radiguet julkaisee artikkelin, joka alkaa siirin kirjaimin sanoilla: ”DEPUIS 1789 ON ME FORCE À PENSER. J’EN AI MAL À LA TÊTE”. Lisäksi Jean Cocteau julkaisee erään kritiikin kritiikin.


title: Raymond Radiguet

text: Syyskuussa 1921 Piqueyssa. Kaukana Pariisista, johon Cocteau on Radiguet’n vienyt, tämä kirjoittaa loppuun teoksensa "Le dable au corps". Seuraavana vuonna, edelleenkin yhteistoiminnassa Jean Cocteaun ja tämän ystävien kanssa. Hän kirjoittaa toisen ja viimeisen romaaninsa "Le Bal du Comte d’Orgel"


title: Raymond Radiguet

text: Vuonna 1923 kustantaja Bernard Grasset julkaisee teoksen Le Diable au corps (Paholainen ruumiissa) erityisen näyttävällä tavalla. Kustantajan teemana on korostaa 17-vuotiaan nuoren ensimmäistä romaania. Tällaisen rajun mainonnan edessä kritiikki on hämmästynyt ja mykistynyt sekä suhtautuu tekoseen vihamielisesti. Kuitenkin useat tunnetut kirjailijat osoittavat nuorelle kirjailijalle erityisen lämpimiä onnentoivotuksia, tällaisia kirjailijoita olivat Max Jacob, René Benjamin, Henri Massis ja Paul Valéry.


title: Raymond Radiguet

text: Raymond Radiguet kuoli 12. joulukuuta 1923.


title: Raymond Radiguet

text: Vuonna 1947 tunnettu ranskalainen elokuvaohjaaja Claude Autant-Lara ohjasi elokuvan "Paholainen ruumissa", joka perustuu Radiguet’n romaaniin ja jonka pääosassa on Gérard Philipe. Elokuvan valmistuminen juuri toisen maailmansodan jälkeen aiheutti puolestaan myös hämminkiä.


title: Erik Tudeer

text: Erik Tudeer (15. marraskuuta 1931–2001) oli ahvenanmaalainen poliitikko ja kirjailija. Tudeer oli Ahvenanmaan maakuntapäivien jäsen vuosina 1995–1999 ja toimi Ahvenanmaan maakuntahallituksen kansliaministerinä vuosina 1995–1996.


title: Erik Tudeer

text: Kaunokirjailijana Tudeer käytti pseudonyymia T. Udde.


title: Filip III (Burgundi)

text: Filip III eli Filip Hyvä (; 31. heinäkuuta 1396 – 15. kesäkuuta 1467) oli Burgundin herttua vuodesta 1419 lähtien ja aikansa mahtavin hallitsija, jonka tavoitteena oli luoda yhtenäinen valtiokokonaisuus Ranskan ja Pyhän saksalais-roomalaisen keisarikunnan väliin. Hän myös toimi merkittävällä tavalla kulttuurin mesenaattina. Filip kuului Ranskaa tuolloin hallinneen Valois-suvun nuorempaan linjaan.


title: Granåsen

text: Granåsen on yhdeksän hyppyrimäen muodostama mäkihyppystadion Trondheimissa Norjassa.


title: Granåsen

text: Ensimmäinen hyppyrimäki Trondheimiin rakennettin vuonna 1899 Gråkallen-vuoren rinteelle. Vuonna 1940 avattiin ensimmäiset Granåsen-hyppyrimäet, suurempi oli aikanaan normaalimäki. Avajaiskilpailun normaalimäessä voitti Birger Ruud.


title: Granåsen

text: Ensimmäinen remontointi tapahtui vuonna 1952, jolloin pien- ja normaalimäki valmisteltiin vuoden 1953 Norjan mestaruuskilpailuja varten. Valmistelujen yhteydessä normaalimäki valaistiin. Suurmäki rakennettiin vuosina 1959–1960, johon myös rakennettiin valaistus.


title: Granåsen

text: Vuoden 1970 Norjan mestaruuskilpailuja varten rakennettin normaalimäkeen katsomo, valaistus uusittiin ja rakennettiin Norjan ensimmäinen sähköinen tulostaulu. Vuonna 1977 normaalimäkeä remontoitiin ja remontissa K-piste siirrettiin 64 metriin ja alastulorinteeseen asennettiin muovitus.


title: Granåsen

text: Vuonna 1980 entinen suurmäki remontoitiin vastaamaan FIS:n vaatimuksia. Remontin jälkeen K-piste oli 78 metrissä. Myös pienmäkeä remontoitiin, remontin yhteydessä rakennettiin valaistus ja K-piste asetettiin 38 metriin. Vuonna 1983 rakennettiin hiihtohissi entiseen suurmäkeen vuoden 1984 nuorten maailmanmestaruuskilpailuja varten.


title: Granåsen

text: Vuonna 1987 K38-mäen alastulorinteeseen asennettiin muovitus. Vuonna 1988 vanhan suurmäen FIS-sertifikaatti umpeutui ja vuonna 1990 se hylättiin, kun uudet suur- ja normaalimäet valmistuivat.


title: Granåsen

text: Vuonna 1990 rakennettiin uudet muovitetut suur- ja normaalimäet hieman oikealla vanhoista Granåsen Rekruttsenterin mäistä vuoden 1997 maailmanmestaruuskilpailuja varten. Hyppyrimäkien K-pisteet sijaitsivat 120 metrissä ja 90 metrissä. Vuonna 2008 niitä remontoitiin ja remontissa alastulorinteet muotoiltiin uudelleen ja niihin vaihdettiin muovitus. Remontissa suurmäen K-piste siirrettiin 120 metristä 124 metriin ja HS-piste siirrettiin 131 metristä 140 metriin.


title: Granåsen

text: Vuonna 2009 aloitettiin suunnittelemaan Granåsen Rekruttsenterin laajentamista ja kesällä 2010 alkoi rakennustyöprojekti uusien K28-, K16-, K10- ja K3-luonnonmäkien rakentamiseksi. Myös vanha normaalimäki remontoitiin ja K-piste siirrettiin 64 metristä 60 metriin ja HS-pisteeksi asetettiin 65 metriä, sekä umpeenkasvanut K78-mäki purettiin. Jo talvella 2011 uusia mäkiä käytettiin harjoitustoiminnassa. Kesällä 2011 uusittiin hiihtohissi ja K28-, K16- ja K10-mäkien alastulorinteet muovitettiin. Kesällä 2012 myös K60-mäen alastulorinteeseen asennettiin muovitus, ja kesällä 2017 HS-piste siirrettiin 68 metriin. Vuosina 2017–2018 myös pienmäki remontoitiin, K-piste siirrettiin 38 metristä 40 metriin ja muun muassa alastulorinteen muovitus uusittiin.


title: Granåsen

text: Vuoden 1984 nuorten MM-kilpailuissa mäkihyppykilpailun voitti tšekkoslovakialainen Martin Švagerko.


title: Granåsen

text: Vuoden 1997 MM-kilpailuissa normaalimäen kilpailun voitti Janne Ahonen, suurmäen kilpailun voitti japanilainen Masahiko Harada ja joukkuekilpailun voitti Suomi joukkueella Ari-Pekka Nikkola, Jani Soininen, Mika Laitinen ja Janne Ahonen.


title: Granåsen

text: Granåsen W-123 on Norjan toiseksi suurin hyppyrimäki Vikersundbakkenin jälkeen. Se valmistui vuonna 1990 vuoden 1997 maailmanmestaruuskilpailuja varten. Vuodesta 1991 lähtien siitä on hypätty maailmancupia vuosittain lukuun ottamatta muutamaa poikkeusta. Viimeisin uudistus mäessä tehtiin vuonna 2008, kun K-piste siirrettiin 120 metristä 124 metriin ja HS-piste siirrettiin 131 metristä 140 metriin alastulorinteen montun syventämisen myötä.


title: Granåsen

text:
Virallisen mäkiennätyksen 146,0 metriä on hypännyt puolalainen Kamil Stoch 15. maaliskuuta 2018.
Virallinen kesämäkiennätys on japanilaisen Kazuyoshi Funakin 17. elokuuta 1997 hyppäämä 132,5 metriä. Epävirallinen kesämäkiennätys on kuitenkin 146,0 metriä, jonka on hypännyt 17. syyskuuta 2017 slovenialainen Tilen Bartol.
Naisten kesämäkiennätyksen 132,5 metriä on hypännyt norjalainen Anette Sagen 16. lokakuuta 2011.
Mäkiennätyksen 110,0 metriä on hypännyt norjalainen Peter Løset Skodjereite 16. joulukuuta 2018.
Naisten mäkiennätys on japanilaisen Sara Takanashin 15. maaliskuuta 2013 hyppäämä 105,0 metriä.
Kesämäkiennätys on norjalaisen Daniel-André Tanden 10. lokakuuta 2015 hyppäämä 107,5 metriä.
Naisten kesämäkiennätyksen 105,5 metriä on hypänyt japanilainen Sara Takanashi 28. syyskuuta 2014.
Mäkiennätyksen 79,5 metriä ovat hypänneet jugoslavialainen Janez Stirn ja tšekkoslovakialainen Martin Švagerko 3. maaliskuuta 1984.
Mäkiennätyksen 72,0 metriä on hypännyt norjalainen Lars Andreas Slåttsveen 20. tammikuuta 2007.


title: Yksipuolinen tuomio

text: Yksipuolinen tuomio on riita-asiassa käräjäoikeudessa annettava ratkaisu, joka perustuu jommankumman osapuolen passiivisuuteen. Yleensä yksipuolinen tuomio annetaan velkojan eduksi, kun velkoja vaatii velallisen velvoittamista maksamaan velkansa. Jos velallinen ei vastaa saamaansa haasteeseen, käräjäoikeus voi antaa haasteessa ilmoitetun määräajan kuluttua yksipuolisen tuomion. Yksipuolinen tuomio annetaan myös vastapuolen vaatimuksesta, jos toinen osapuoli ei saavu oikeuden istuntoon saamastaan kutsusta huolimatta.


title: Yksipuolinen tuomio

text: Jos yksipuolinen tuomio on annettava kantajaa vastaan, kanne on hylättävä. Yksipuolista tuomiota ei kuitenkaan saada antaa niiltä osin kuin kanne on selvästi perusteltu tai vastaaja on myöntänyt kanteen. Kanne on näiltä osin tuomiolla hyväksyttävä.


title: Yksipuolinen tuomio

text: Jos yksipuolinen tuomio on annettava vastaajaa vastaan, kanne on hyväksyttävä. Yksipuolista tuomiota ei kuitenkaan saada antaa niiltä osin kuin kantaja on luopunut kanteesta tai se on selvästi perusteeton. Kanne on näiltä osin hylättävä tuomiolla.


title: Yksipuolinen tuomio

text: Jos passiivinen osapuoli katsoo kuitenkin ratkaisun olleen väärä, hän voi hakea "takaisinsaantia". Ts. hänen vaatimuksestaan, joka tulee esittää lyhyessä määräajassa yksipuolisen tuomion tiedoksiannon jälkeen, asia otetaan uudelleen käsiteltäväksi käräjäoikeudessa. Yksipuolisen tuomion jälkeen ei siis valiteta hovioikeuteen, vaan asia otetaan uudelleen ratkaistavaksi käräjäoikeudessa. Uudesta ratkaisusta voidaan valittaa hovioikeuteen.


title: Sara Hildén

text: Sara Ester Hildén (1930-luvulle Saara Ester Hilden; vuosina 1949–1962 Sara Ester Hildén-Enroth; 16. elokuuta 1905 Tampere – 7. lokakuuta 1993 Tampere) oli suomalainen liikenainen ja taidemesenaatti.


title: Sara Hildén

text: Sara Hildén työskenteli eri vaateliikkeissä 1920-luvulta alkaen Tampereella, kunnes perusti oman muotiliikkeen 1950-luvulla. Vähitellen vaateliikkeitä oli useita Tampereella ja myös Lahdessa. Liikkeiden niminä oli muun muassa Muotitalo Hildén ja Muoditar.


title: Sara Hildén

text: Hildenin äiti oli Ida Maria Kadell ja isä tuntematon. Isäpuoli oli nimeltään Kalle Kustaa Hilden. Sara Hildén avioitui taidemaalari Erik Enrothin kanssa vuonna 1949; avioliitto päättyi eroon vuonna 1963.


title: Sara Hildén

text: Sara Hildénin säätiön taidekokoelma sai alkunsa vuonna 1962. Tuolloin rouva Hildén lahjoitti omistamansa taideteokset säätiölle, joka nimettiin hänen mukaansa. Kokoelman ytimen muodostavat Erik Enrothin varhaiskauden maalaukset vuosilta 1945–1963.


title: Sara Hildén

text: Sara Hildénin säätiön kokoelma koostuu suomalaisista ja ulkomaisista maalauksista, veistoksista, piirustuksista ja grafiikasta, ja se on yksi Suomen laajimmista ja merkittävimmistä modernin taiteen kokoelmista. Säätiö huolehtii edelleen kokoelman kartuttamisesta ja tallettaa hankintansa Sara Hildénin taidemuseoon. Vuoden 2011 lopussa kokoelmaan kuuluu noin 4 600 teosta sekä testamenttilahjoituksena vastaanotettu graafikko Pentti Kaskipuron taidekokoelma. Kokoelmaa kartutetaan vuosittaisin teoshankinnoin.


title: Turbofolk

text: Turbofolk oli hajoavassa Jugoslaviassa syntynyt musiikkigenre, joka oli kansanmusiikin ja popmusiikin sulautuma. Turbofolk yhdisti perinteen ja uuden ajan. Sitä kuunneltiin eniten 1990-luvun alun Serbiassa, Bosnia ja Hertsegovinassa ja Montenegrossa, sekä myös muualla entisessä Jugoslaviassa, Kroatiassa ja Makedoniassa. Turbofolk levisi myös Bulgariaan, Turkkiin ja Kreikkaan nimillä chalga, Arabesk ja Laïka. Turbofolk syntyi alkujaan noin 1988, unohdettiin pian ja palasi 1993.


title: Turbofolk

text: Turbofolk tuli kuuluisaksi vuoden 1994 kappaleella "200 na sat" (200 tunnissa), jonka esitti Ivan Gavrilović. Kappale oli tunnetun 2 Unlimitedin eurodance-hitin "No Limits" cover-versio. Myöhemmin samasta kappaleesta eräs kroaattiryhmä teki oman coverinsa, nimellä "Nema ograničenja", jossa vokaaleissa toistettiin termiä turbofolk. Turbofolk-laulajiin ilmestyi pian vähäpukeisia tyttöjä, mm. Ceca, Mira Škorić, Dragana Mirković ja Snežana Babić Sneki.


title: Turbofolk

text: Serbiassa turbofolkia levittivät mm. televisio-asemat Pink-TV ja Palma, jotka esittivät turbofolk-videoita.


title: Turbofolk

text: Turbofolk herättää edelleen 1990-luvun Slobodan Miloševićin hallitseman Jugoslavian muistoja. Yksi kuuluisimmista serbialaisista sotapäälliköistä, Arkan oli naimisissa laulaja Cecan kanssa.


title: Arancón

text: Arancón on kunta Espanjan Sorian maakunnan luoteisosassa. Sen pinta-ala on 77,76 km² ja asukasmäärä 92 (2014). Kunnan asukasluku on hiljalleen vähentynyt, eikä kunnan alueella olevat roomalaisajan monumentit vedä turisteja puoleensa. Kunnan tärkeimmät elinkeinot ovat maanviljely, karjatalous ja metsästys.


title: Arancón

text: Arancón, Tozalmoro, Omeñaca, Calderuela, Nieva de Calderuela ja Cortos


title: Aikamatkustus

text: Aikamatkustus (myös aikamatkailu ja matkustaminen ajassa) tarkoittaa aineen liikkumista ajassa eteen- ja/tai taaksepäin. Yleensä sillä tarkoitetaan ihmisen matkustusta ajassa. Fyysikot eivät ole yksimielisiä siitä, onko tällainen liikkuminen ajassa ylipäänsä mahdollista, mutta aikamatkailun mahdottomuutta ei ole todistettu.


title: Aikamatkustus

text: Mikäli matkustaminen ajassa on mahdollista, se aiheuttaa monia käsitteellisiä ongelmia, aikaparadokseja. Todennäköisesti tunnetuin aikaparadoksi on niin sanottu isoisäparadoksi, joka koskee menneisyyden muuttamista.


title: Aikamatkustus

text: Fysiikassa perussuure aika (tunnus "t") määritellään tapahtumien välisenä etäisyytenä aika-avaruuden neljännellä akselilla. Albert Einsteinin suppean suhteellisuusteorian mukaan aikaa ei voi esittää muuten kuin aika-avaruuden osana. Tapahtumien välinen etäisyys riippuu tapahtumia tarkkailevien havainnoijien suhteellisesta nopeudesta tapahtumaan nähden. Yleinen suhteellisuusteoria muutti ajan määritelmää vielä enemmän esittämällä kaareutuneen aika-avaruuden käsitteen. Ajan kuluessa eteenpäin eristetyssä järjestelmässä entropia eli haje kasvaa aina, joten entropian kasvusta voidaan päätellä ajan suunta. Normaalisti syysuhteen mukaisesti syy on myös aina ennen seurausta.


title: Aikamatkustus

text: Ajan voi käsittää myös nopeudeksi, jolla eri ilmiöt tapahtuvat. Einsteinin suhteellisuusteorian mukaan esimerkiksi suuressa painovoimakentässä aika kuluu hitaammin kuin tätä pienemmässä painovoimakentässä, mikä näkyy esimerkiksi kemiallisten reaktioiden ja kellojen käynnin hidastumisena. Ihmiset eivät kuitenkaan voi huomata ajan kulumisessa tapahtuvia muutoksia lähiympäristössään, sillä ihmisen aivot ja havainnointi toimivat samalla aikaan sidotulla nopeudella.


title: Aikamatkustus

text: Vuonna 1949 itävaltalainen matemaatikko Kurt Gödel ”löysi” uudentyyppisen aika-avaruuden, joka antoi ensimmäisiä viitteitä fysiikan lakien mahdollisesta aikamatkustuksen sallimisesta. Gödelin teoreettisessa kaikkeudessa oli erikoisena piirteenä tämän kaikkeuden pyöriminen. Siinä saattoi yleisen suhteellisuusteoriankin mukaan lähteä aikamatkalle ja palata ennen lähtöään, vaikka suhteellisuusteorian kehittäjä Albert Einstein oli itse sitä mieltä, etteivät hänen teoriansa sallineet aikamatkustuksen mahdollisuutta. Gödelin laskelmat eivät kuitenkaan mahdollista aikamatkailua siinä kaikkeudessa, jossa me elämme, sillä tutkijat ovat todistaneet, ettei kaikkeus pyöri. Lisäksi Gödel oletti laskuissaan, että Einsteinin kosmologisella vakiolla olisi nollasta poikkeava arvo, mistä kaikki tutkijat eivät ole nykyaikana yksimielisiä.


title: Aikamatkustus

text: Gödelin esittämien ajatusten jälkeen on löydetty lisää mahdollisuuksia, jotka mahdollistaisivat aikamatkustuksen rikkomatta yleistä suhteellisuusteoriaa. Tällaisia aikamatkustuksen sallivia ilmiöitä voisivat olla esimerkiksi pyörivän mustan aukon sisus tai kaikkeus, jossa kaksi niin sanottua "kosmista jännettä" ohittaa toisensa hyvin suurilla nopeuksilla. Äärimmäisen ohuet ja huippupitkät kosmiset jänteet ovat kaikkeuden alkuhetkillä syntyneiden symmetriarikkojen tuottamia.


title: Aikamatkustus

text: Fysiikan lait tekevät valoa nopeammasta liikkumisesta mahdotonta, mikä samalla estää aineen matkaamista ajassa tällä perusteella. Tämä ei kuitenkaan todista aikamatkustusta mahdottomaksi, koska suhteellisuusteoria ei kiellä aika-avaruuden käpristymistä. Mikäli aika-avaruus ajatellaan kumisena kalvona, jota mikä tahansa massiivinen kohde taivuttaa jonkin verran, voidaan ajatella, ettei kyseinen kalvo ole täysin suora. Tarpeeksi käpristyneen kalvon voidaan ajatella olevan monikerroksisesti taiteltu. Jos taitellun kalvon ”ylimmäisessä kerroksessa” sijaitsee tarpeeksi raskas huippumassiivinen kohde kuten mustien aukkojen sisuksissa mahdollisesti esiintyvä singulariteetti, sen massa saattaa riittää tekemään aukon aika-avaruuteen. Tätä aukkoa pitkin olisi teoriassa mahdollista siirtyä ylimmäisestä kerroksesta alempiin kerroksiin äärimmäisen nopeasti. Koska suhteellisuusteoria mahdollistaa ajan nopeuden erilaisuuden eri paikoissa, voisi aika toisen aukon suulla kulkea eri tahtiin kuin muodostuneen tunnelin toisessa päässä. Tällöin aukkojen välillä nopeasti matkaava havaitsija siirtyisi hetkessä toiseen aikaan ja aikamatkustus toteutuisi. Tällaisia aikamatkustuksen mahdollistavia ”tunneleita” aika-avaruuden eri pisteiden välillä kutsutaan nimellä madonreiät.


title: Aikamatkustus

text: Aikamatkustus voisi ainakin teoriassa olla mahdollista myös kosmisten jänteiden avulla. Aika-avaruus on jänteen ulkopuolella laakea, mutta jänteen kohdalla se katkeaa teräväksi reunaksi. Stephen Hawking on verrannut kosmista jännettä paperista leikattuun kartioon. Kun paperisesta ympyrästä leikataan irti sektori, voidaan tämä irtileikattu pala taivuttaa kartioksi. Kartiopinnan aika-avaruus on tällöin laakea, koska se on samasta paperista kuin alkuperäinenkin ympyrä, mutta kartion kärjessä aika-avaruus on kaareutunut. Tämä voidaan huomata siitä, että kartion kärjestä tietylle etäisyydelle piirretyn ympyrän kehä on lyhyempi kuin sellaisen ympyrän kehä, joka on piirretty alkuperäisen ympyrän keskipisteestä tälle samalle etäisyydelle. Tämä johtaa siihen, että kärjen ympäri kierrettäessä matka ei ole yhtä pitkä kuin alkuperäisen laakean aika-avaruuden perusteella voisi olettaa, vaan lyhyempi. Yksittäinen kosminen jänne aiheuttaa samanlaisen lyhenemisen, sillä laakeasta aika-avaruudesta leikkautunut palanen lyhentää jänteen ympäri kuljettavaa matkaa muuttamatta jänteen suunnasta mitattua aikaa tai etäisyyttä. Tämän vuoksi yksittäinen kosminen jänne ei voi aiheuttaa aikamatkailuun vaadittavia aikasilmukoita, mutta kahden jänteen kohdatessa tilanne on toinen. Tällöin ensimmäisen jänteen aika ja avaruus vaikuttavat toisen jänteen ajan suuntaan. Mikäli kosmiset jänteet liikkuvat toistensa suhteen lähes valonnopeudella, molempien jänteiden ympäri kierrettäessä voidaan mahdollisesti matkustaa menneisyyteen.


title: Aikamatkustus

text: Suhteellisuusteorian mukaan on periaatteessa mahdollista näennäisesti matkustaa tulevaisuuteen, mutta tämä ei ole käytännössä mahdollista, koska tarvittavaa tekniikkaa ei ole. Näennäisen tulevaisuuteen matkustamisen teoreettiset perusteet on tunnettu jo 1900-luvun alusta lähtien, jolloin fyysikko Albert Einstein julkaisi suhteellisuusteoriansa. Einsteinin keksiessä ajan kulun nopeuden riippuvan havaitsijan nopeudesta hän tuli samalla luoneeksi tulevaisuuteen suuntautuvan aikamatkustuksen perusteet. Mikäli ihmiskunnan tekniikan taso olisi tarpeeksi korkea, voisi ihminen näennäisesti matkustaa tulevaisuuteen, kun olisi rakennettu hyvin suurilla nopeuksilla liikkuva ja jo valonnopeutta lähestyvä avaruusalus, jolla hän poistuu Maapallolta. Aika kuluisi eri tahtiin avaruudessa liikkuvan avaruusaluksen ja Maapallon suhteen. Tämän vuoksi kyseinen matkaaja tuntisi vain pienen hetken kuluneen, vaikka Maassa olisi kulunut hyvinkin pitkä aika. Esimerkiksi jos avaruusaluksen nopeus on 99,9999999996 prosenttia valonnopeudesta ja alus viipyy avaruudessa päivän, on sen palatessa Maassa kulunut tuhat vuotta paikallista aikaa. Tämä ajan hidastuminen nopeuden kasvaessa on todistettu käytännössä oikeaksi, vaikkakin huomattavasti pienemmässä mittakoossa. Mittaamalla hiukkaskiihdyttimissä liikkuvien myonien hajoamisnopeuksien kestoa suhteessa hitaasti liikkuvien myonien vastaaviin elinkaarien pituuksiin, ovat mittaustulokset olleet suhteellisuusteorian mukaisia.


title: Aikamatkustus

text: Niin sanottu kaksosten paradoksi on usein toistettu havainnollistus siitä, mitä tällainen aikamatkustus merkitsisi. Tarinassa toinen nuori kaksonen jää maan päälle ja toinen lähtee valtavan nopealla aluksella avaruuteen. Toisen kaksonen palaa maan päälle ja on edelleen nuori, mutta toinen on maan päällä tullut jo vanhukseksi.


title: Aikamatkustus

text: Ihmiskunnan tekniikan taso ei riitä tarvittavilla nopeuksilla liikkuvien alusten rakentamiseen. Vaikka sopivalla vauhdilla liikkuva avaruusalus voitaisiinkin rakentaa, kiihdytys suureen nopeuteen kestäisi hyvin pitkään, sillä ihmisen keho ei kestäisi suurta kiihdytystä..


title: Aikamatkustus

text: Aikamatkat voidaan jakaa kahteen tyyppiin, joista toista voidaan pitää suhteellisena aikamatkustuksena ja toista ”todellisempana” matkustamisena ajassa.


title: Aikamatkustus

text: Matkustaminen tulevaisuuteen suurien nopeuksien avulla on suhteellista aikamatkustamista. Aikamatka toimisi ainakin teoriassa tässä tapauksessa, koska matkustava havaitsija ei suoranaisesti muuttaisi ajan kulkua, vaan pikemminkin nopeuttaisi sitä suhteessa toisiin kappaleisiin. Suhteellista aikamatkustusta voidaan ajatella kahtena kulkuneuvona, jotka kulkevat rinnakkain, ja aikaa niiden kulkemina nopeuksina. Mikäli toinen kulkuneuvo kiihdyttää vauhtiaan, sen nopeus kasvaa suhteessa toiseen kulkuneuvoon.


title: Aikamatkustus

text: ”Todellisessa” aikamatkailussa pyritään liikkumaan ajan poikkeamia pitkin esimerkiksi menneisyyteen. Menneisyyteen suuntautuva todellinen aikamatkustus on suhteellista aikamatkustusta vaikeampi teoreettinen ongelma, sillä siinä tiettyä hetkeä edeltää samanaikaisesti menneisyys ja tulevaisuus. Tämän perusteella voitaisiin sanoa, että aikamatkailija palaa takaisin lähtöpaikalleen jo ennen lähtöä, mikä sotkee loogisuuden ja tuottaa teoreettisia ongelmia.


title: Aikamatkustus

text: Jos suhteellisuusteoria mahdollistaa aikamatkailun, olisi myös periaatteessa mahdollista rakentaa tai luoda laite, jolla pystyisi matkaamaan ajassa. Teoriassa tällainen kone voitaisiin rakentaa, mutta ihmiskunnan teknologisen tietämyksen taso ei vielä riitä siihen. Lisäksi nämä rakennusohjeet vaativat joidenkin vielä todistamatta olevien teorioiden paikkansapitävyyttä. Esimerkiksi ei vielä tiedetä, onko madonreikien vakauttaminen ylipäänsä mahdollista vai hajoavatko ne sekunnin murto-osassa syntymänsä jälkeen.


title: Aikamatkustus

text: Aikakoneena voisi esimerkiksi käyttää madonreikää, jonka ihminen on keinotekoisesti luonut. Tämä voisi onnistua, mikäli pystyttäisiin rakentamaan todella tehokas hiukkaskiihdytin. Mahdollisesti joissain jo olemassa tai rakenteilla olevissa kiihdyttimissä voisi luoda hyvin lyhytikäisiä madonreikiä, jotka katoaisivat hetkessä syntymänsä jälkeen. Fysiikan lait eivät tee madonreiän vakauttamisesta mahdotonta, mutta ne eivät myöskään todista sen olevan mahdollista. Eräs toimiva keino voisi olla syöttää madonreikään jatkuvasti negatiivista energiaa, mutta ihmiskunnan nykytietämyksen valossa ei voida varmasti sanoa tämän keinon tepsivän. Lisäksi fyysikko Matt Visser on laskenut, että tarvittavan negatiivisen energian määrä vastaisi Auringon kymmenessä miljardissa vuodessa tuottamaa kokonaisenergiaa. Mikäli madonreiän kuitenkin pystyisi vakauttamaan, sen eri päiden ajat pitäisi seuraavaksi saada poikkeamaan toisistaan. Tämä onnistuisi esimerkiksi laittamalla toisen pään kiertämään vuosiksi hiukkaskiihdytintä tai viemällä toisen pään hyvin raskaan kohteen kuten neutronitähden läheisyyteen vuosiksi. Tällöin aika kulkisi madonreiän eri päissä eri tahtiin ja mentäessä sisään päästä A saavuttaisiin päässä B eri aikaan kuin lähtiessä.


title: Aikamatkustus

text: Yleensä aikamatkustuksella tarkoitetaan konkreettista ja huomattavaa siirtymistä ajasta toiseen, mutta Albert Einsteinin suhteellisuusteoriat mahdollistavat myös hyvin pienessä mittakaavassa tapahtuvan aikamatkustuksen. Tällainen aikamatkustus on kuitenkin mittasuhteiltaan sellaista luokkaa, etteivät ihmiset huomaa liikkuneensa ajassa korkeintaan sekunnin murto-osan verran. Esimerkiksi avaruuslentäjien lähtiessä avaruuteen he altistuvat erittäin suurille nopeuksille ja tällöin voidaan sanoa, että he ovat matkanneet sekunnin murto-osan ajassa tulevaisuuteen. Kyseessä ovat kuitenkin erittäin lyhyet ajanjaksot.


title: Aikamatkustus

text: Vaikka matkaaminen ajassa olisikin mahdollista, siihen sisältyy useita riskejä. Jos jätetään pois kaikki menneisyyden muuttamisesta syntyvät ongelmat, jää jäljelle vielä joukko itse ajassa matkustamiseen liittyviä uhkatekijöitä. Aikamatkustuksen vaatima aikamatkahorisontti tuo omat riskinsä matkustamiseen. Mustan aukon horisontti koostuu niistä valonsäteistä, jotka juuri ja juuri välttyvät putoamasta aukkoon, kun taas aikamatkahorisontti koostuu niistä valonsäteistä, jotka kohtaavat toisensa. Tämän vuoksi mustan aukon horisontti ja aikamatkahorisontti muistuttavat toisiaan. Mikäli tällainen aikamatkahorisontti olisi aikakoneen toimivuuden ehto – kuten esimerkiksi fyysikko Stephen Hawking arvelee – syntyy riski siitä, että aikamatkustaja jää valonsäteiden kanssa kiertämään rajattua aluetta kokien toistuvia tapahtumia. Tällöin aikamatkaaja ei siirrykään hetkessä pisteestä A pisteeseen B vaan jää kiertämään toistuvien tapahtumien sarjaa.


title: Aikamatkustus

text: Aikamatkahorisontti tuottaa vielä toisenkin riskin. Valonsäteiden kiertäessä jatkuvasti samaa pistettä ne tuovat nollapiste-energiansa yhä uudelleen samaan paikkaan, mikä johtaa lopulta horisontin energiatiheyden kasvamisen äärettömäksi. Mikäli jokin avaruusalus yrittäisi kulkea tällaisen horisontin läpi päästäkseen matkaamaan ajassa, se tuhoutuisi kirkkaassa leimahduksessa pääsemättä koskaan aikamatkahorisontin läpi. Vaikka aikamatkustamista haluavan kulttuurin tekniikka olisi niin korkealla tasolla, että se pystyy poistamaan virtuaalihiukkasia aikamatkahorisontista, ei edes tämä poista riskiä tuhoutua kirkkaassa energiapurkauksessa. Tällöin aikamatkahorisontista voi tulla äärimmäisen epävakaa, ja pienikin häiriö – esimerkiksi avaruusaluksen yritys ylittää aikamatkahorisontti päästäkseen matkaamaan ajassa – saattaa vapauttaa koko horisontin energian yhtenä ainoana purkauksena tuhoten avaruusaluksen täydellisesti.


title: Aikamatkustus

text: Virtuaalihiukkaset ovat hiukkasia, joita kvanttiteorian mukaan on kaikkialla. Ne ovat hiukkas-antihiukkas-pareja, jotka kumoavat toistensa vaikutuksen heti syntymänsä jälkeen, mikä johtaa molempien hiukkasien tuhoutumiseen.


title: Aikamatkustus

text: Virtuaalihiukkasten joutuessa mustan aukon läheisyyteen, toinen virtuaalihiukkaspareista saattaa pudota mustaan aukkoon, jolloin hiukkasparin toinen osapuoli jää olemaan yksinään. Tällöin jäljelle jäänyt hiukkanen saattaa itsekin joutua mustaan aukkoon, mutta toisaalta se voi myös liikkua pois mustan aukon läheisyydestä. Ilmiötä kutsutaan nimellä Hawkingin säteily fyysikko Stephen Hawkingin mukaan.


title: Aikamatkustus

text: Virtuaalihiukkasparin käyttäytymistä mustan aukon läheisyydessä voidaan tarkastella myös toiselta suunnalta. Mikäli mustaan aukkoon putoaa juuri antihiukkanen, sitä voidaan myös pitää mustan aukon vaikutuskentästä poistuvana tavallisena hiukkasena, mikä on selitettävissä antihiukkasen erikoispiirteiden avulla. Kun loogisesti katsoen ”väärin” kulkeva hiukkanen saavuttaa pisteen, jossa virtuaalihiukkanen vaikuttaa syntyneen, painovoimakenttä laittaa sen kulkemaan ajassa eteenpäin, jolloin se poistuu tavallisena hiukkasena mustan aukon läheisyydestä. Näin aikamatkustus toteutuu äärimmäisen pienessä mittakaavassa.


title: Aikamatkustus

text: Mikäli aikamatkustus olisi mahdollista, se synnyttäisi muutamia ongelmia. Populaarikulttuurissa tunnetuin tällaisista aikamatkailuun liittyvistä paradokseista on isoisäparadoksi. Isoisäparadoksissa aikamatkailija matkaa menneisyyteen ja tappaa oman isoisänsä, jolloin ei olisi itsekään syntynyt eikä olisi voinut matkata menneisyyteen ja tappaa isoisäänsä joten sen vuoksi se ei voi olla mahdollista. Paradoksia on pyritty selittämään sillä, että menneisyyteen matkaavaa massaa rajoittaisi vielä tuntematon perusvoima, joka estäisi tätä muuttamasta historiaa. Toinen tarjottu selitys on ajatusmalli rinnakkaisulottuvuuksista tai vaihtoehtoisista tulevaisuuksista, jolloin aika voidaan ajatella haarautuvana virtana.


title: Aikamatkustus

text: Toinen esitetty aikamatkustusongelma on kysymys siitä, miksei maapallolla ole tietojen mukaan vieraillut yksikään tulevaisuudesta saapunut ihminen. Tähän kysymykseen on tarjottu erilaisia ratkaisuja. Erään ratkaisumallin mukaan tulevaisuuden johtajat ovat ymmärtäneet aikamatkailun vaarat ja siksi kieltäneet aikamatkailun menneisyyteen. Tämä ei kuitenkaan selitä sitä, miksei kukaan neuvokas rikollinen olisi rikkonut tätä lakia. Toinen ja tieteellisempi vaihtoehto on se, että aikakoneella voi matkustaa vain tiettyihin aikoihin. Aikakoneella ei voisi matkustaa aikaan, jolloin aikakonetta ei ole vielä rakennettu.


title: Aikamatkustus

text: Mikäli aikamatkustus on mahdollista, se tuottaa hankalia kysymyksiä ihmisen vapaasta tahdosta. Isoisäparadoksin ratkaisuksi on tarjottu vielä tuntemattomia fysiikan lakeja, jotka estävät aikamatkailijaa tappamasta isoisäänsä. Tämä kuitenkin tarkoittaisi sitä, että vapaa tahto olisi vain harha ja ihmisen toimia ohjaisivatkin fysiikan lait. Mikäli vapaa tahto on vain harha, isoisäparadoksi on helposti ratkaistavissa. Tämä kuitenkin asettaa lisää uusia filosofisia kysymyksiä liittyen vapaaseen tahtoon.


title: Aikamatkustus

text: Mikäli vapaa tahto on todellisuudessa olemassa, eikä ole harha, voidaan ratkaisua isoisäparadoksiin hakea hyödyntämällä kvanttimekaniikan monimaailmoihin perustuvaa tulkintaa. Tämä tarkoittaisi käytännössä sitä, että ihmisen aistiva kaikkeus on vain yksi monista rinnakkaisulottuvuuksista, joita on ääretön määrä. Tällöin vapaa tahto olisi ihmisen kykyä tehdä menneisyydessäänkin erilaisia päätöksiä, minkä ansiosta aikamatkailija pystyisi muuttamaan menneisyyttä luoden teoillaan uusia rinnakkaisulottuvuuksia, eli ”vaihtoehtoisia tulevaisuuksia”. Tämä tarkoittaisi käytännössä sitä, että jokaisesta ihmisestä olisi olemassa lukemattomia määriä erilaisia ”kopioita” toisissa vaihtoehtoisissa kaikkeuksissa, jolloin vapaan tahdon käsite pitäisi tulkita nykyistä laajemmin.


title: Aikamatkustus

text: Mikäli vapaa tahto siis on vain harhaa ja esitetyt teoriat rinnakkaiskaikkeuksista pitävät paikkansa, on oman isoisänsä tappaminen isoisäparadoksin mukaisesti mahdollista. Aikamatkailija ei kuitenkaan ollut tappanut isoisäänsä siinä maailmankaikkeudessa, josta hän lähti aikamatkalle, mikä johtaa siihen, että hän siirtyy yhdestä rinnakkaisesta kaikkeudesta toiseen. Tällöin aikamatkailija ei tule muuttaneeksi sen kaikkeuden menneisyyttä, josta lähti matkaan, vaan kyseisen kaikkeuden menneisyys pysyy samana kuin ennen aikamatkaa.


title: Aikamatkustus

text: Yhtäkään vapaan tahdon ongelmaan tai isoisäparadoksiin esitetyistä ratkaisuista ei voida todistaa tai kunnolla edes teoreettisesti osoittaa oikeiksi. Tarjotut ratkaisuehdotukset kuitenkin osoittavat, että aikamatkustuksesta mahdollisesti syntyvät paradoksit eivät vielä itsessään tee aikamatkustuksesta mahdotonta, sillä ne ovat mahdollisia ratkaista.


title: Aikamatkustus

text: Vuonna 2013 joukko CERNin tutkijoita löysi atomiytimiä, joiden muoto ei ollut symmetrinen vaan päärynän muotoinen – toisin sanoen ytimien massa oli jakautunut epätasaisesti. Ytimien kärki osoitti tiettyyn suuntaan aika-avaruudessa. Tämä saattaa merkitä, että aika kulkee aina menneisyydestä tulevaisuuteen, eikä aikamatkustus ole mahdollista.


title: Aikamatkustus

text: Monilla tunnetuilla tutkijoilla on erilaisia näkemyksiä aikamatkailun mahdollisuudesta tai mahdottomuudesta. Esimerkiksi Albert Einstein katsoi, etteivät hänen suhteellisuusteoriansa mahdollistaneet matkustamista ajassa. Einsteinille olikin järkytys, kun hänen työtoverinsa Kurt Gödel vuonna 1949 huomasi pyörivän kaikkeuden olevan täynnä aikamatkustuksen mahdollistavia madonreikiä. Tosin Gödelin malli vaati kosmologisen vakion olemassaolon, mistä fyysikot eivät vieläkään ole yksimielisiä.


title: Aikamatkustus

text: Stephen Hawking on yksi aikamatkustuksen mahdollisuutta epätodennäköisenä pitävistä tutkijoista. Teoksissaan "Ajan lyhyt historia" ja "Maailmankaikkeus pähkinänkuoressa" Hawking ei täysin kiellä aikamatkustuksen mahdollisuutta, mutta kertoo laskeneensa, että todennäköisyys sille, että ihminen pystyy matkaamaan menneisyyteen ja murhaamaan isoisänsä, on vain yhden suhde kymmenen potenssiin miljoona triljoonaa triljoonaa triljoonaa.


title: Aikamatkustus

text: Aikamatkustus on yleinen aihe tieteiskirjallisuudessa. Tieteiskirjailija H. G. Wellsin ensimmäinen merkittävä tieteisromaani "Aikakone" vuodelta 1895 käsitteli juuri ajassa matkaamista. Kirjassa päähenkilö matkustaa tulevaisuuteen aina vuoteen 802 701 asti.


title: Aikamatkustus

text: Kirjallisuudessa on esiintynyt aikamatkustusta aikaisemminkin. Tunnettuja kertomuksia, joissa esiintyy aikamatkustusta, ovat Mark Twainin "Jenkki kuningas Arthurin hovissa" vuodelta 1889 ja Charles Dickensin "Joulukertomus" vuodelta 1843. Vielä aikaisempi on Samuel Maddenin "Memoirs of the Twentieth Century" vuodelta 1733, jossa esitetään kirjeitä vuosilta 1997 ja 1998, jotka henkiolento on toimittanut 1700-luvulle.


title: Aikamatkustus

text: Kuuluisia aikamatkustusta käsitteleviä teoksia ovat muun muassa Robert A. Heinleinin "By His Bootstraps" (1941), Ray Bradburyn "Ukkosen jyrähdys" (1952) ja Isaac Asimovin "Ikuisuuden loppu" (1955).


title: Aikamatkustus

text: Aikamatkustuksesta kertovia elokuvia on tehty useita. Wellsin "Aikakone" on filmatisoitu useaan kertaan. Tunnetuimpiin aikamatkailuelokuviin kuuluvat 1980-luvun "Paluu tulevaisuuteen" -trilogian elokuvat. Trilogiassa aikamatkustukseen käytetään aikakoneeksi muutettua autoa. "Terminator – tuhoaja" -elokuvassa ja sen jatko-osissa aikamatkustus on myös tärkeässä osassa. Aikamatkustusta esiintyy myös monissa piirretyissä, joissa saatetaan usein mennä esimerkiksi keskiajalle tai jopa aikaan, jolloin dinosaurukset hallitsivat maailmaa.


title: Aikamatkustus

text: Televisiosarjat "Aikahyppy" (, ’kvanttihyppy’) ja "Doctor Who" käsittelevät aikamatkustusta. "Aikahyppy" perustui ajatukseen, jonka mukaan päähenkilön epäonnistunutta aikamatkailua ohjasi tuntematon voima. "Doctor Who" taas pohjautuu puhelinkioskin näköiseen aikakoneeseen, jolla päähahmo matkustaa ajassa ja avaruudessa. Myös televisiosarjassa "Lost" aikamatkailu otti sarjan edetessä tärkeän osan tarinaa. Sarjan mystiseltä saarelta löydetään 1970- tai 1980-luvulla rakennettu tutkimusasema, jonka tarkoituksena on tutkia saaren aiheuttamia tilaan ja aikaan vaikuttavia ilmiötä.


title: Aikamatkustus

text: Videopelisarjassa "" Einstein itse matkustaa ajassa taaksepäin ja poistaa aika-avaruusjatkumosta Adolf Hitlerin tavoitteenaan estää siten toinen maailmansota ja holokausti. Hän onnistuu, mutta ilman Natsi-Saksan hyökkäystä Neuvostoliitto pääsee laajenemaan ja kehittymään ilman esteitä ja aloittaa lopulta sodan Eurooppaa vastaan.


title: Kaia Kanepi

text: Kaia Kanepi (s. 10. kesäkuuta 1985 Tallinna) on virolainen tennispelaaja. Parhaimmillaan hän on sijoittunut WTA-maailmanlistalla sijalle 15 elokuussa 2012. Grand Slam -turnauksissa hän on viisi kertaa pelannut puolivälierissä. Hän voitti heinäkuussa 2010 Palermon WTA-turnauksen, vuonna 2012 Brisbanen sekä Estorilin WTA-turnaukset ja vuonna 2013 Brysselin WTA-turnauksen.


title: Kaia Kanepi

text: Kanepi on korkeimmalle koskaan sijoitettu virolainen tennispelaaja ja ainoa Grand Slam -turnauksen puolivälieriin yltänyt virolainen. Hän on pelannut Viron Fed Cup -joukkueessa vuodesta 2000 alkaen. Hän on voittanut eniten kaksinpelejä joukkueessa.


title: Kaia Kanepi

text: Oikeakätinen Kanepi pelaa kahden käden rystyllä. Urheilulehden Janne Eerikäinen arvioi kovalyöntisen Kanepin pelaavan massiivista peruspeliä.


title: Kaia Kanepi

text: Kaia Kanepin isä Jaak on kiinteistönvälittäjä ja äiti Anne kotiäiti. Hänellä on kaksi vanhempaa siskoa, Karin ja Kadri. Kaia Kanepi aloitti tenniksen pelaamisen kahdeksanvuotiaana. Kaian isoisä Albert on maailmansotaa edeltävän ajan nyrkkeilymestarin Harald Kanepin veli.


title: Kaia Kanepi

text: 14-vuotiaana Kanepi osallistui Tallinnassa uransa ensimmäiseen ITF-turnaukseen. Hän selviytyi turnauksen loppuotteluun saakka. Seuraavana vuonna hän voitti samaisen turnauksen. Ranskan avoimissa 2001 hän voitti tyttöjen kaksinpelin loppuottelussa Svetlana Kuznetsovan. Ranskan avointen jälkeen hän nousi junioreiden maailmanlistan kärkeen. Hän uusi Tallinnan ITF-turnausvoittonsa. Heinäkuussa 2001 Wienissä hän pääsi karsintojen kautta ensimmäiseen WTA-turnaukseensa, mutta hävisi ensimmäisellä kierroksella Arne Huberille.


title: Kaia Kanepi

text: Huhtikuussa 2002 Kanepi pääsi karsintojen kautta Porton WTA-turnaukseen. Hän voitti avauskierroksella Valentina Sassin ja samalla saavutti ensimmäisen otteluvoittonsa WTA-turnauksessa. Toisella kierroksella hän hävisi Ángeles Montoliolle. Elokuussa 2002 hän sai villin kortin Nordea Nordic Light Openiin Espoossa. Hän voitti avauskierroksella Eva Dyrbergin, mutta hävisi toisella kierroksella Åsa Svenssonille. Vuonna 2003 hän kierteli pääasiassa ITF-turnauksia saavuttaen turnausvoitot Galatinassa ja Torinossa.


title: Kaia Kanepi

text: Helmikuussa 2004 Kanepi voitti Sunderlandin ITF-turnauksen. Elokuussa hän osallistui Ateenan olympialaisiin, mutta hävisi ensimmäisellä kierroksella sekä kaksinpelissä että nelinpelissä parinsa Maret Anin kanssa. Olympialaisten jälkeen hän loukkasi oikean polvensa ja palasi kilpakentille vasta helmikuussa 2005. Kesäkuussa 2005 hän saavutti kuudennen ITF-turnausvoittonsa Fanossa. Syyskuussa Kalkutan WTA-turnauksessa hän voitti Virginia Ruano Pascualin ja Sybille Bammerin, mutta hävisi välierissä Anastasija Myskinalle. Hän nousi sadan parhaan joukkoon maailmanlistalla joulukuussa.


title: Kaia Kanepi

text: Alkuvuodesta 2006 Kanepi kierteli pääasiassa WTA-turnauksia. Toukokuussa hän pääsi Prahan WTA-turnauksen välieriin. Välierissä hän hävisi Shahar Pe'erille. Ranskan avoimissa 2006 hän pelasi ensimmäistä kertaa Grand Slam -turnauksessa. Hän voitti avauskierroksella Květa Peschken, mutta hävisi toisella kierroksella Anabel Medina Garriguesille. Wimbledonissa hän hävisi ensimmäisellä kierroksella Martina Müllerille. Yhdysvaltain avoimissa 2006 hän voitti Stéphanie Foretzin ja Yulia Fedossovan, mutta hävisi Virginie Razzanolle. Lokakuussa Hasseltin WTA-turnauksessa hän voitti puolivälierissä Francesca Schiavonen ja välierissä Michaëlla Krajicekin, mutta hävisi loppuottelun Kim Clijstersille. Hänestä tuli ensimmäinen WTA-kaksinpeliturnauksen loppuottelussa pelannut virolainen.


title: Kaia Kanepi

text: Australian avoimissa 2007 Kanepi voitti 28:nneksi sijoitetun Flavia Pennettan ensimmäisellä kierroksella, mutta toisella kierroksella hävisi Alicia Molikille. Ranskan avoimissa hän hävisi avauskierroksella ja Wimbledonissa toisella kierroksella Shahar Pe'erille. Bad Gasteinin WTA-turnauksessa heinäkuussa hän hävisi välierissä Francesca Schiavonelle. Yhdysvaltain avoimien avauskierroksella hän hävisi Sania Mirzalle.


title: Kaia Kanepi

text: Australian avoimissa 2008 Kanepi hävisi avauskierroksella Alicia Molikille. Acapulcon WTA-turnauksen välierissä hän hävisi Flavia Pennettalle. Ranskan avoimissa hän voitti muun muassa kuudenneksi sijoitetun Anna Tšakvetadzen ja 29:nneksi sijoitetun Anabel Medina Garriguesin ja eteni puolivälieriin saakka. Puolivälierissä hän kuitenkin hävisi Svetlana Kuznetsovalle. Wimbledonin tennisturnauksessa hän hävisi avauskierroksella Serena Williamsille. Pekingin olympialaisissa hän voitti Flavia Pennettan ja Virginie Razzanon, mutta hävisi kolmannella kierroksella Li Nalle. Nelinpelissä hän hävisi Maret Anin kanssa ensimmäisellä kierroksella. Yhdysvaltain avoimissa hän hävisi toisella kierroksella Amélie Mauresmolle. Syyskuun lopulla hän hävisi Soulin WTA-turnauksen välierissä Marija Kirilenkolle. Viikkoa myöhemmin hän selviytyi Japanin avointen loppuotteluun, mutta hävisi loppuottelun Caroline Wozniackille.


title: Kaia Kanepi

text: Kanepi hävisi kolmanneksi sijoitetulle Dinara Safinalle Australian avointen 2009 kolmannella kierroksella. Dubain WTA-turnauksessa helmikuussa hän voitti entisen maailmanlistan ykkösen Jelena Jankovićin, mutta hävisi välierissä Virginie Razzanolle. Toukokuussa hän saavutti toistaiseksi korkeimman maailmanlistan sijoituksensa noustuaan 18:nneksi. Ranskan avoimissa, Wimbledonissa ja Yhdysvaltain avoimissa hän putosi avauskierroksella.


title: Kaia Kanepi

text: Australian avoimissa 2010 hän hävisi toisella kierroksella Nadja Petrovalle. Keväällä hän voitti Cagnes-sur-Merin ja Saint-Gaudensin ITF-turnaukset. Ranskan avoimissa hän hävisi toisella kierroksella Jelena Jankovićille. Wimbledonissa 2010 hän voitti muun muassa kuudenneksi sijoitetun Samantha Stosurin sekä 31:nneksi sijoitetun Alexandra Dulgherun. Puolivälierissä hän hävisi tiukan kamppailun Petra Kvitoválle. Heinäkuussa hän saavutti ensimmäisen WTA-turnausvoittonsa Palermossa voitettuaan loppuottelussa Flavia Pennettan.


title: Kaia Kanepi

text: Vuoden 2010 Yhdysvaltain avoimiin Kanepi lähti 31. sijoitettuna. Hän ylsi uransa parhaaseen sijoitukseen US Openissa selviytymällä puolivälieriin voittamalla turnauksen kolmannella kierroksella entisen maailmanlistan ykkösen Jelena Jankovićin, ja neljännellä kierroksella Yanina Wickmayerin. Puolivälierässä hän hävisi Vera Zvonarjovalle.


title: Kaia Kanepi

text: Australian avoimissa 2011 Kanepi voitti ensimmäisellä kierroksella Magdaléna Rybárikován, mutta hävisi toisella kierroksella Julia Görgesille. Pariisin WTA-turnauksessa hän selviytyi välieriin, jossa hävisi Kim Clijstersille luvuin 1–6, 5–7. Ranskan avoimissa Kanepi eteni kolmannelle kierrokselle voitettuaan Sofia Arvidssonin ja Heather Watsonin. Kolmannella kierroksella hän hävisi Jekaterina Makarovalle. Wimbledonissa Kanepi hävisi avauskierroksella Sara Erranille. Yhdysvaltain avoimissa hän voitti Tamarine Tanasugarnin, mutta hävisi toisella kierroksella Silvia Soler Espinosalle. Syyskuussa pelatussa Tokion WTA-turnauksessa Kanepi voitti kolmannella kierroksella maailmanlistan ykkösen, Caroline Wozniackin ja eteni puolivälieriin, jossa hän hävisi Agnieszka Radwańskalle. Kauden ensimmäisen loppuottelupaikkansa Kanepi saavutti Moskovan WTA-turnauksessa lokakuussa. Loppuottelussa hän hävisi Dominika Cibulkoválle luvuin 6–3, 6–7(1), 5–7.


title: Kaia Kanepi

text: Kanepi aloitti vuoden 2012 voittamalla Brisbanen WTA-turnauksen. Sijoittamattomana turnauksessa pelannut Kanepi päihitti loppuottelussa Daniela Hantuchován luvuin 6–2, 6–1. Matkalla loppuotteluun hän voitti muun muassa toiseksi sijoitetun Andrea Petkovicin ja Francesca Schiavonen. Australian avoimissa Kanepi voitti Johanna Larssonin, mutta hävisi toisella kierroksella Jekaterina Makarovalle. Huhti-toukokuun vaihteessa Kanepi saavutti uransa kolmannen turnausvoiton päihitettyään Estorilin turnauksen loppuottelussa Carla Suárez Navarron. Ranskan avoimissa Kanepi selviytyi puolivälieriin, jossa hän hävisi Marija Šarapovalle.


title: Kaia Kanepi

text: Kanepi aloitti kauden 2013 vasta huhtikuussa. Toukokuussa hän saavutti uransa neljännen turnausvoiton voitettuaan Brysselin WTA-turnauksen loppuottelussa Peng Shuain. Ranskan avoimissa hän hävisi toisella kierroksella Stefanie Vögelelle. Wimbledonissa Kanepi eteni puolivälieriin, jossa hän hävisi Sabine Lisickille. Yhdysvaltain avoimissa Kanepi hävisi kolmannella kierroksella Angelique Kerberille.


title: David Söderberg

text: David Immanuel Söderberg (s. 11. elokuuta 1979 Vöyri) on suomalainen moukarinheittäjä. Hän edustaa IF VOM -seuraa. Häntä ovat valmentaneet Tommy Södergård, Arto Rinta-aho ja Antti Vierula.


title: David Söderberg

text: Söderberg on voittanut Kalevan kisoissa neljä SM-kultaa vuosina 2013, 2014, 2015 ja 2016, kahdeksan hopeaa vuosina 2001, 2002, 2003, 2004, 2005, 2007, 2008 ja 2009 sekä kolme pronssia vuosina 2006, 2010 ja 2011.


title: David Söderberg

text: Söderbergin ennätys on vuonna 2003 Lahdessa heitetty 78,83 metriä.


title: David Söderberg

text: Arvokilpailuihin Söderberg on osallistunut kolmetoista kertaa: EM-kilpailuihin Münchenissä 2002, Göteborgissa 2006, Barcelonassa 2010, Helsingissä 2012 ja Zürichissä 2014, Amsterdamissa 2016, olympialaisiin Ateenassa 2004, Lontoossa 2012 ja Rio de Janeirossa 2016 sekä MM-kilpailuihin Osakassa 2007, Berliinissä 2009, Pekingissä 2015 ja Lontoossa 2017. Loppukilpailuun hän pääsi ensimmäisen kerran Zürichissä 2014 ja sijoittui kahdeksanneksi tuloksella 76,55. Pekingissä Söderberg eteni finaaliin ollen lopulta kuudes tuloksella 76,92. Amsterdamin EM-kilpailuissa 2016 hän sijoittui seitsemänneksi tuloksella 74,22 ja Rio de Janeiron olympialaisissa kahdeksanneksi tuloksella 74,61. Hän karsiutui loppukilpalusta Lontoon MM-kilpailuissa 2017.


title: David Söderberg

text: Universiadeissa Söderberg sijoittui kolmanneksi vuonna 2003 ja neljänneksi vuonna 2005. Hän voitti Euroopan joukkuemestaruuskilpailujen ykkösliigan kilpailun 2017. Vuosina 2002–2016 Söderberg osallistui Suomi–Ruotsi-maaotteluun sijoittuen jokaisella kerralla toiseksi lukuun ottamatta vuosien 2014, 2015 ja 2016 voittoa sekä vuoden 2012 kolmatta sijaa.


title: Luolala

text: Luolala on Naantalin 11. kaupunginosa kaupungin keskustan itäpuolella. Kaupunginosassa on 71 asukasta (2007), ja se on lähinnä teollisuusaluetta. Luolala rajoittuu etelässä Humalisto-Sataman kaupunginosaan, lännessä kantakaupunkiin ja Viluluotoon, pohjoisessa Karvettiin sekä idässä Raision kaupunkiin. Luolalassa sijaitsee Luolalanjärvi, sekä osa Nesteen Naantalin jalostamosta.


title: Luolala

text: Ensimmäinen maininta Luolalasta on vuodelta 1424. Vuonna 1441 kuningas Kristoffer antoi rälssioikeuden Luolalan tilaan. Luolalan kartanon viimeinen rusthollari oli vuodesta 1884 Aaron Karlström. Vuonna 1986 kartano siirtyi Naantalin kaupungin omistukseen. Luolalassa toimi emäntäkoulu vuoteen 2003 saakka.


title: Luolala

text: Luolalan paloasema vihittiin käytöön 24.3.2015. Rakennusten kerrosala on 2 727 neliömetriä.


title: Luolala

text: Luolalaan avattiin toukokuussa 2010 Naantalin ensimmäinen katsastusasema K1 Katsastajat. Keväällä 2016 Luolalaan avattiin liikerakennus Naantalin portti, jossa toimii autokorjaamo, lounasravintola ja sinne toimintansa siirtänyt katsastusasema.


title: Luolala

text: Naantalin sataman raskas ajoneuvoliikenne kulkee pääasiassa Luolalan kautta Luolalan eritasoliittymään (myös nimellä Vanton eritasoliittymä) ja siitä edelleen Eurooppatie 18 eli kantatie 40 eli Naantalin pikatien kautta. Osa pohjoiseen suuntautuvasta liikenteestä kulkee eritasoliittymästä Mt 1893 pitkin Maskun suuntaan.


title: Luolala

text: Liikenne-ennusteen mukaan vuonna 2010 sataman keskivuorokausiliikennemäärä raskaassa liikenteessä olisi noin 600 ajoneuvoa ja sataman muu liikenne 600 ajoneuvoa vuorokaudessa.


title: Luolala

text:
Naantalin kaupunki aloitti uuden Satamatien rakentamisen vuonna 2005 ja vuoden 2006 kesäkuussa aloitettiin Vanton eritasoliittymän rakentaminen. Liikenneministeri Anu Vehviläinen vihki 23. lokakuuta 2007 käyttöön uuden tien ja liittymän käyttöön. Uusi Satamatie kulkee Luolalan teollisuusalueen läpi Vanton liittymästä satamaan.
Vanton eritasoliittymän tiejärjestelyjen kustannusarvio oli 6,10 miljoonaa euroa, josta Tiehallinnon osuus oli 4,37 Milj. € ja Naantalin kaupungin osuus 1,72 milj. €.
Vanton eritasoliittymän tiejärjestelyt ja uusi Satamatie paransivat Vanton ja Luolalan liittymien toimivuutta ja turvallisuutta, sekä sataman tieyhteyksiä.


title: Sulttaanitiainen

text:
__notoc__
Sulttaanitiainen ("Melanochlora sultanea") on tiaisten heimoon kuuluva varpuslintu.


title: Sulttaanitiainen

text: Linnun pituus on 22 cm, eli se on jättiläinen tiaisten joukossa. Se muodostaakin yksin oman sukunsa. Väritykseltään se on häkellyttävä: alapuoli ja töyhtö ovat kirkkaankeltaiset, naama, kurkku, rinta ja yläselkä tummanvihreät ja siivet sekä pyrstö tummanruskeat. Sukupuolet ovat saman väriset. Laosissa ja Vietnamissa esiintyvällä alalajilla "gayeti" töyhtö on musta.


title: Sulttaanitiainen

text: Itäaasialainen laji, joka esiintyy yleisenä Kaakkois-Aasiasta Etelä-Kiinaan ja Itä-Nepaliin. Lajin esiintymisalue on kooltaan 1–10 miljoonaa neliökilometriä. Lajia ei ole tavattu Suomessa.


title: Sulttaanitiainen

text: Kaikenlaiset metsät, etenkin sademetsät.


title: Sulttaanitiainen

text: Etsii syötäväkseen puiden lehvästössä eläviä selkärangattomia.


title: Georg Elfvengren

text: Georg (Yrjö) Vilhelm Elfvengren (8. syyskuuta 1889 Hamina – 6. syyskuuta 1927 Moskova, Neuvostoliitto) oli suomalainen everstiluutnantti, joka palveli Venäjän armeijassa ja osallistui komentajana Suomen sisällissotaan, heimosotiin Inkerissä sekä Venäjän sisällissotaan valkoisten armeijoiden puolella.


title: Georg Elfvengren

text: Georg Elfvengrenin isä oli suomalainen Venäjän armeijan eversti Uno-Eugen Elfvengren, joka toimi Porin sotilaskomissaarina vuosina 1903–1905 ja Turun ja Porin sotilaspiirin päällikkönä vuosina1905–1908. Elfvengren opiskeli 1900–1906 merikadettikoulussa ja keisarillisessa Aleksanterin kadettikoulussa, jossa hänellä oli vaikeuksia heikon venäjän kielen taitonsa vuoksi. Hän pääsi 15. elokuuta 1908 Nikolain ratsuväenkouluun, josta valmistui 6. elokuuta 1911. Vuosina 1911–1913 Georg Elfvengren toimi kornettina Henkikaartin kyrassieerirykmentissä, jonka tukikohta oli ollut Hatsinassa Pietarin lähellä.


title: Georg Elfvengren

text: Ensimmäisessä maailmansodassa Georg Elfvengren taisteli menestyksellä suorittaen tiedustelutoimintaa vihollisen selustassa. Hänet palkittiin Pyhän Yrjön ritarikunnan neljännen luokan ristillä. Haavoituttuaan hänet siirrettiin Tsarskoje Selon sotilassairaalaan. Grigori Rasputinin murhan jälkeen hän joutui tutkintavankeuteen lähinnä siksi, että oli Feliks Jusupovin ja valtakunnan duuman edustajan Vladimir Puriškevitšin tuttava ja häntä epäiltiin keisarinna Alexandran ja Anna Vyrubovan murhan suunnittelusta. Hänet vapautettiin helmikuun vallankumouksen jälkeen maaliskuussa 1917.


title: Georg Elfvengren

text: Venäjän väliaikaisen hallituksen ja Kerenskin hallinnon aikana 1917 Elfvengrenistä tuli Yrjön ristin ritarien liiton varapuheenjohtaja. Sen tarkoituksena oli vastustaa bolševikkeja ja samalla pitää Venäjä sodassa Britannian ja Ranskan rinnalla. Marraskuussa 1917 tapahtuneen lokakuun vallankumouksen jälkeen 14. tammikuuta 1918 Elfvengren osallistui terroritekoon muiden rintamaupseerien kanssa Leniniä vastaan. Tammi–helmikuun vaihteessa hänestä tuli neuvostovaltaa vastaan taistelevien Krimin tataarien päällikkö.


title: Georg Elfvengren

text: Elfvengren palasi Suomeen ja liittyi 12. helmikuuta 1918 Suomen valkoisiin kenraali Mannerheimin alaisuuteen.


title: Georg Elfvengren

text: Maaliskuussa 1918 ratsumestari Elfvengren komensi Karjalan 1. rykmenttiä ja osallistui taisteluihin Raudussa suomalaisia punakaartilaisia ja venäläisiä bolševikkeja vastaan hävittäen Lempaalan aseman Venäjän puolella ja katkaisten rautieyhteyden Pietariin. Lopuksi viholliset antautuivat Elfvengrenille. Saarretuksi oli jäänyt 2 000 sotilasta, joista 1 200 oli venäläisiä. Saarretut pyrkivät läpimurtoon Venäjälle päästäkseen, mutta Raudun ja Raasulin välissä ulos murtautuneet joutuivat laaksossa konekivääritulen alaisiksi. Heistä 400 kaatui, 800 jäi vangeiksi ja vain 300 onnistui siirtymään Neuvosto-Venäjälle. Elfvengrenin komentama ensimmäinen karjalainen rykmentti valtasi huhtikuussa 1918 Terijoen, missä hän nimitti tilapäiseksi poliisipäälliköksi Mikko Uotisen. Elfvengrenistä tuli Terijoen rajakomendantti, mistä tehtävästä hänet erotettiin vain viikon kuluttua 4. toukokuuta 1918. Hänet korvasi Kai Donner. Sen jälkeen hän asui Viipurissa ja meni helmikuussa 1919 naimisiin Natalja Kukol-Jasnopolskin kanssa.


title: Georg Elfvengren

text: Kesäkuussa 1919 Pohjois-Inkerin väliaikaisen toimikunnan lähetystö tuli pyytämään Elfvengreniä Pohjois-Inkerin rykmentin komentajaksi, mihin hän suostui. Toimikunta piti hallussaan Kirjasalon aluetta. Tuolloin rykmentissä oli 580 henkeä. Heinäkuussa 1919 Pohjois-Inkerin rykmentti valloitti rajavyöhykkeen, mutta joutui kärsimään tappion sekä perääntymään.


title: Georg Elfvengren

text: Seuraava hyökkäys tehtiin 21. lokakuuta 1919 1 700 sotilaan voimin yhteistyössä Nikolai Judenitšin kanssa. Hyökkääjät onnistuivat valtaamaan Kuivasin aseman, Lempaalan ja Miikkulaisen Laatokan rannalla. Neuvostovenäläisten hyökkäys kuitenkin pakotti perääntymään ja Pohjois-Inkerin rykmentti vetäytyi takaisin Kirjasaloon. Rykmentin haltuun jäi myös Raasulin asema. Tämän jälkeen Elfvengren valittiin Pohjois-Inkerin väliaikaisen toimikunnan puheenjohtajaksi.


title: Georg Elfvengren

text: Elfvengrenin tultua hallituksen johtajaksi vahvistettiin Pohjois-Inkerin väliaikaisen toimikunnan ja Luoteis-Venäjän armeijan välisiä suhteita. Perustettiin myös sotasairaala ja Kirjasalon Sanomat-niminen lehti.


title: Georg Elfvengren

text: Helmikuussa 1920 Suomen painostuksesta Elfvengren joutui eroamaan Pohjois-Inkerin väliaikaisen toimikunnan puheenjohtajuudesta, minkä jälkeen hän ryhtyi yhteistyöhön Etelä-Venäjän armeijan ylipäällikön, Pjotr Wrangelin ja sosiaalivallankumouksellisen Boris Savinkovin kanssa. Hän oli yhteydessä Kronstadtin kapinallisten ja Tagantsevin vastavallankumouksellisen ryhmän kanssa. Wrangel ylensi Elfvengrenin vuonna 1921 Etelä-Venäjän armeijan kenraalimajuriksi.


title: Georg Elfvengren

text: Kesäkuussa 1921 hän perusti Varsovassa Boris Savinkovin kanssa "Isänmaan ja Vapauden Suojelun Kansalaisliiton", jonka tehtävänä oli neuvostovallan kukistaminen. Elfvengrenin vastuulla oli Luoteis-Venäjällä, Suomessa ja Baltiassa tapahtuva salainen toiminta. Vuonna 1922 järjestö yritti ampua Neuvosto-Venäjän ulkoasioiden komissaarin Georgi Tšitšerinin Genevessä, mutta hanke epäonnistui. Elfvengrenin on väitetty olleen osallinen myös neuvostodiplomaatti Vatslav Vorovskin salamurhaan vuonna 1923 Lausannessa. Elfvengren erosi liitosta vuonna 1923 ja seuraavana vuonna Boris Savinkov vangittiin Moskovassa, jonne tämä oli salaa saapunut.


title: Georg Elfvengren

text: Elfvengren toimi tämän jälkeen liikemiehenä Helsingissä, mutta muuten hänen viimeisien vuosiensa toiminnasta ei ole paljoa tietoa. Vuonna 1925 Elfvengren matkusti salaa Venäjälle, mutta paljastui ja vangittiin. Hänet ammuttiin 1927 Moskovassa.


title: Murikko

text: Murikko on Naantalin 10. kaupunginosa noin 4 km kaupungin keskustasta koilliseen. Kaupunginosassa on 113 asukasta (2005), ja se on pinta-alaltaan Naantalin pienin. Se rajoittuu Lietsalan ja Ladvo-Vengan kaupunginosiin sekä Raision kaupunkiin. Murikko on pientalo-aluetta Lietsalassa sijaitsevan Maskuntien teollisuusalueen takana.


title: Valuaatio

text: Olkoon K kunta ja G täysin järjestetty Abelin ryhmä. K:n valuaatio, jonka arvot kuuluvat "G":hen, on kuvaus formula_1 siten, että kaikilla formula_2 on voimassa


title: Valuaatio

text: Jos formula_5 on valuaatio, on joukko formula_6 formula_7:n alirengas, jota kutsutaan formula_5:n valuaatiorenkaaksi. Jos formula_9 on valuaatiorengas, jonka tekijäkunta on formula_7, sanotaan, että formula_9 on formula_7:n valuaatio. Valuaatiorenkaan eivät ole yleensä Noetherin renkaita.


title: Valuaatio

text: Robin Hartshorne, Algebraic Geometry, Springer-Verlag


title: Viluluoto

text: Viluluoto on Naantalin 2. kaupunginosa. Se sijaitsee kaupungin keskustan koillispuolella. Vuonna 2005 kaupunginosassa oli 370 asukasta. Pinta-alaltaan se on Naantalin toiseksi pienin. Se rajoittuu idässä Ruonaan ja kantakaupunkiin sekä lännessä Karvettiin ja Luolalaan. Sen eteläpuolella sijaitsee Luolalanjärvi.


title: Viluluoto

text: Viluluodon asutus on omakotitalovaltaista. Kaupunginosassa sijaitsee Naantalin suurin päivittäistavarakauppa K-Supermarket.


title: Hyvetietoteoria

text: Hyvetietoteoria eli hyve-epistemologia on tietoteorian lohko, joka tarkastelee käsitysten muodostajien ominaisuuksia. Tunnetuimman muotoilun on esittänyt yhdysvaltalainen filosofi Linda T. Zagzebski.


title: Hyvetietoteoria

text: Episteemiset hyveet ovat kiinnostaneet oikeuttamisen tutkijoita siitä alkaen kun reliabilistiset tietoteoreetikot alkoivat kiinnittää huomiota tiedonhankkimisprosessien ominaisuuksiin. Tietoteoria oli pitkään ollut atomistista, ja huomio oli kohdistunut ennen kaikkea episteemisten tilojen (käsitysten) ominaisuuksiin. Koska tietoteoriassa on oltu kiinnostuneita "oikean" tiedon tavoittamisesta ja menettelytavoista, joita tämä edellytti, on tietoteoria siis ollut piilevästi eettistä, mutta tutkijat eivät juuri olleet pohtineet eettisiä taustaoletuksiaan. ”Hyve-epistemologia” oli pitkään vain reliabilismin muoto, ja se keskittyi tutkimaan käsitysten ominaisuuksia, ei käsitysten muodostajain ominaisuuksia.


title: Hyvetietoteoria

text: Linda T. Zagzebskin vuonna 1996 muotoilema responsibilistinen hyvetietoteoria ("virtue epistemology") poikkeaa aikaisemmista hyvetietoteorian teorioista siinä, että Zagzebski esittelee taustalla vaikuttavan moraaliteorian ja siirtyy tarkastelemaan käsitysten muodostajain ominaisuuksia. Moraaliteoriassa hän siirtyy "tekoperustaisesta" ("act-based") teoriasta "hyveiden teoriaan", jossa arvioidaan toimijoita eikä heidän tekojensa seurauksia (ns. persoonaetiikka). Hän luokittelee teoriansa "motivaatioperustaiseksi" ("motivation-based"). Ratkaisevaa on, ettei moraalisten ja älyllisten hyveiden välille tehdä eroa vaan järjen käyttäminen koostuu teoista, joita voidaan arvioida moraalisesti.


title: Hyvetietoteoria

text: Zagzebski esittää hyveelle seuraavat ominaisuudet:


title: Hyvetietoteoria

text: Hyve voidaan siis määritellä menestyksen nojalla: hyveellinen ihminen pystyy saamaan luotettavasti aikaan sen hyvän asiaintilan, johon hyveen motivaatiotekijä häntä ohjaa. Tavoite voi olla joko ulkoinen tai sisäinen, moraalinen tai älyllinen.


title: Hyvetietoteoria

text: Zagzebskin mielestä oikean teon määrittelemiseksi ei riitä, että oikea määritellään vain ”ei-vääräksi”. Tämä johtaisi siihen, että vain vältellään pohjaa ja mennään yli siitä, missä aita on matalin, sen sijaan että tavoiteltaisiin laadukasta elämää. Sama pätee tietoon: ei riitä, että totuus on ainoastaan ”ei-erehdys”, vaan musta-valkoisen tiedollisen atomismin asemesta on tavoiteltava "ymmärrystä" ja "viisautta" (korkean tason tietoa) eikä vain tosia käsityksiä (matalan tason tietoa). Kun esimerkiksi muotoilemme tieteellisiä teorioita, haluamme tehdä enemmän kuin vain välttää ”episteemistä moitittavuutta”.


title: Hyvetietoteoria

text: Tiedollisten hyveiden vaikuttimena ovat tieto ja luotettava menestys. Totuuden Zagzebski määrittelee "kognitiiviseksi kosketukseksi todellisuuteen", ja tämä on laajempi ja tarkoituksenmukaisempi kuin perinteinen atomistinen määritelmä: se sulkee piiriinsä abstraktit rakenteet yhtä lailla kuin yksityiset väittämät, ja ihanteena on "ymmärtäminen" ja "viisaus". Tämä määritelmä on "holistinen". Lisäksi yksilön on osattava käyttää taitojaan niin että hän saa aikaan hyveellisen lopputuloksen; ei riitä, että tiedän, kuinka hyvää saadaan aikaan, vaan minun on haluttava käyttää osaamistani.


title: Hyvetietoteoria

text: Hyve-epistemologiaan sisältyy fallibilistinen osuus: jokainen hyveellinen yritys ei välttämättä onnistu, ja vaikka koettaisimme tavoitella tietoa parhaamme mukaan, emme saa täydellisiä takeita totuudesta. Tiedon tavoittelu on arvokasta, vaikka yritys epäonnistuisi, ja yritystä arvioidaan ja oikeutetaan "motivaation" perusteella. Tieteellisen menetelmämme itseäänkorjaavuus vienee meitä ajan mittaan lähemmä totuutta.


title: Hyvetietoteoria

text: Kun yksilö muodostaa käsityksiään, on käsityksenmuodostusprosessien luotettavuus tai epäluotettavuus hänen saavutettavissaan. Hänen pitäisi olla selvillä luotettavien prosessien (esimerkiksi tutkimuksen) ja epäluotettavien (esimerkiksi arvaamisen) erosta, ja hän on vastuussa siitä, millaisia prosesseja käyttäen muodostaa käsityksiään. Jos hän käyttää epäluotettavia prosesseja, se osoittaa motivaation puutteellisuutta.


title: Hyvetietoteoria

text: Tältä osin Zagzebskin responsibilismi edustaa doksastista voluntarismia, joka esittää deontologisia kriteerejä todelle tiedolle. Kuten edellä huomattiin, psykoanalyysi asettaa doksastisen voluntarismin kyseenalaiseksi. Charlotte Katzoff on kehittänyt responsibilistista eli vastuullista hyve-epistemologiaa liittämällä siihen reliabilistisia piirteitä. Zagzebskille toden tiedon takeena on se, että tiedon hankkija noudattaa tiettyjä hyveellisiä velvollisuuksia hankkiessaan tietoa. Velvollisuuksien noudattaminen perustuu kuitenkin tiedonhankkijan aikaisempiin käsityksiin, ja aikaisempien käsitysten huomioon ottaminen johtaa päättymättömään regressioon. Katzoff huomauttaa, että olemme niiden käsitysten vankeja, jotka meillä jo on. Hän ehdottaakin episteemisen vastuullisuuden painopistettä siirrettäväksi siitä, miten yksityisiä käsityksiä muodostetaan, siihen millaisia tiedollisia strategioita yksilö ajan mittaan hankkii. Katzoffin malli on sekä vaativampi että vaatimattomampi kuin Zagzebskin: vaativampi, koska se edellyttää pitkäjänteistä sitoutumista ja sitkeyttä; vaatimattomampi, koska se lieventää välitöntä vastuullisuutta, jota responsibilistit vaativat. Katzoffin ehdottamassa mallissa yksilö on velvollinen hankkimaan tottumuksia, taitoja ja tietoja, jotka edesauttavat häntä muodostamaan tosia käsityksiä. Tässä on otettu huomioon se, ettemme voi hallita käsityksenmuodostamisprosessejamme, ja tämä tuo reliabilismia mukaan teoriaan:


title: Hyvetietoteoria

text: Hyvetietoteoria ei ole välittömästi päämäärähakuista eikä välineellistä, eikä Hyvetietoteorian sääntöjä noudateta jonkin välittömän tavoitteen saavuttamiseksi, vaan hyve-epistemologia on "strategista", koska pääpaino on tiettyjen sääntöjen noudattamisessa; sääntöjä noudatetaan niiden itsensä vuoksi.


title: Hyvetietoteoria

text: Hyvetietoteoria liittyy luontevasti terveen järjen realismiin. Voimme luottaa niihin käsityksiin, joita meillä on, koska joka tapauksessa olemme niiden vankeja. Voimme korjata käsityksiämme parhaiten niin että pysymme avoimina "yllättymiselle" ja vastaevidenssille: olemme valmiit kohtaamaan tilanteita, joissa todellisuus ei vastaakaan odotuksiamme, joissa todellisuus murtaa tottumuksemme, kuten Charles S. Peirce sanoisi. Tiedon kasvu perustuu siihen, että osaamme hyödyntää yllätyksiä ja niiden avulla kammitsoida erehtyväisyyttämme.


title: Hyvetietoteoria

text: Tieto voidaan nyt määritellä älyllisen hyveen avulla:


title: Hyvetietoteoria

text: Hyvetietoteoria korostaa tiedon yhteisöllisyyttä. Hyveet hankitaan jäljittelemällä, ja ne edellyttävät käytännöllisen viisauden ("fronēsis") läsnäoloa, eikä hyveitä tavata nuorilla ihmisillä. Opimme muilta, miten käyttäydytään hyveellisesti. "Optime homines exemplis docentur." ”– – koko yhteisön älyllinen terveys on elinarvoisen tärkeää omien käsitystemme oikeuttamisessa”. Monet käsityksenmuodostusprosessit nojaavat toisten lausuntoihin ("testimony") sekä heiltä opittuihin taitoihin ja saatuihin työvälineisiin. Tietoon sisältyy siis luottamuksen aihe. Tieto siirtyy ihmiseltä toiselle hyveellisten tekojen muodostaman verkoston kautta. Olemme vastuussa yhteisölle tiedostamme, sillä lähimmäisillämme on moraalinen oikeus odottaa, ettemme vahingoita heitä, ja epätiedon välittäminen tietona on vahingoittamista.


title: Hyvetietoteoria

text: Toisten lausuntoihin samoin kuin muistiin ja aisteihin on järkevää luottaa, kunhan pidetään mielessä, että joskus ne saattavat pettää ja että joskus on syytä olettaa niiden antamaa informaatiota virheelliseksi (fallibilismi). Luottava asenne on älyllisesti hyveellinen, ja muu suhtautuminen (esimerkiksi ehdoton skeptisismi) ilmentäisi älyllistä vainoharhaisuutta. Voimme olettaa, että elämme suopeassa maailmankaikkeudessa, jossa motivaation ja menestyksen välillä on heikko yhteys, emmekä esimerkiksi hullun tiedemiehen lasimaljassa.


title: Hyvetietoteoria

text: Zagzebski esittää, että hänen tiedonmääritelmänsä on immuuni Edmund Gettierin vastaesimerkeille. Gettier-paradokseja voidaan muodostaa aina kun ominaisuus, jonka oletetaan muuttavan toden käsityksen tiedoksi, määritellään niin, että se on vahvasti sidoksissa totuuteen mutta ei takaa totuutta. Gettierin esimerkeissä hyvä onni peruuttaa aina huonon onnen. Paradoksit voidaan välttää, kun erotetaan toisistaan hyveen osoittaminen ja hyveellinen "teko". Mehän voimme saada aikaan hyveellisen lopputuloksen, vaikka meiltä puuttuisi asianomainen motivaatio. Älyllisesti hyveellinen teko on hyveellisesti motivoitunut, se johtaa käsitykseen, joka hankitaan ja säilytetään niin kuin älyllisesti hyveellinen ihminen saattaisi tehdä, ja kognitiivinen kosketus todellisuuteen saavutetaan menestyksekkäästi tuon motivaation ja menettelyn kautta. Määritelmä ei ole kehämäinen, sillä jos hyveellinen toimija epäonnistuu, tunnistamme yhä hänen hyveellisen motivaationsa emmekä moiti häntä. Toisin sanoen "emme" määrittele, että uskomus on tosi, koska se saavutettiin hyveellisen menettelyn kautta, ja että menettely oli hyveellinen, koska se johti toteen uskomukseen.


title: Leppävesi

text: Leppävesi on taajama Laukaan kunnassa Keski-Suomessa. Leppävesi sijaitsee Jyväskylän rajan vieressä. Leppävesi on viime vuosina kasvanut voimakkaasti, koska taajamaan on muuttanut asukkaita Jyväskylän puolelta. Vuonna 2016 Leppäveden asukasluku oli 3 379, joista 2650 asui taajaman keskustassa. Alueen rakennuskanta koostuu lähinnä rivi- ja omakotitaloista. Leppäveden taajaman itäpuolitse kulkevat sekä Jyväskylä–Haapajärvi-rata että Seututie 637.


title: Leppävesi

text: Leppäveden rautatieasema kuului vuonna 1898 avatun Jyväskylän ja Suolahden välisen radan ensimmäisiin liikennepaikkoihin. Asemarakennus tehtiin arkkitehti Bruno Granholmin laatimien V luokan aseman tyyppipiirustusten mukaan ja sitä laajennettiin vuonna 1917. Leppäveden asema muutettiin miehittämättömäksi rautatieliikennepaikaksi vuonna 1969, henkilöliikenne lopetettiin vuonna 1984 ja liikennepaikka lakkautettiin vuonna 1985. Henkilöliikenne koko rataosalla lopetettiin vuonna 1987.


title: Leppävesi

text: Leppäveden tunnettuja henkilöitä ovat olleet ministeri Vihtori Vesterinen ja kansanedustaja Paavo Vesterinen. Kylä on tullut tunnetuksi myös Suomen ensimmäisestä biokaasuautosta. Leppävedellä on oma jalkapallojoukkueensa nimeltä Leppä (Leppäveden leppä).


title: Laukkavirta

text: Tarvaala eli Laukkavirta on kylä Laukaan kunnassa Keski-Suomessa ja Laukaan pitäjän alkuperäinen historiallinen keskus. Asukkaita siellä on noin 300. Kylän alueella sijaitsee Laukaan kunnan maantieteellinen keskipiste ja myös Laukaan kunta on saanut nimensä kylän läpi virtaavan Laukaanvirran, joka nykyään tunnetaan nimellä Tarvaalankoski, mukaan. Tarvaala on myös entisen Laukaan pitäjän alkuperäinen historiallinen keskuspaikka. Tarvaala sijaitsee kahden suuren vesistön, Kuusveden ja Lievestuoreen järven välissä yhdistäen ne Saraaveteen, joka laskee edelleen Leppäveteen ja Päijänteeseen. Kuusveden rannalla on Tarvaalassa pumppaamo, josta johdetaan vettä Vuonteen tekopohjavedenottamoon, joka tuottaa valtaosan Jyväskylän kaupungin juomavedestä.


title: Laukkavirta

text: Tarvaala tunnetaan erityisesti Laukaan ja Jyväskylän ensimmäisestä, vuonna 1593 rakennetusta, kirkosta. Kirkosta on enää Hartikan kirkon nimellä tunnetut rauniot jäljellä. Toinen merkittävä kohde Tarvaalassa on Hartikan punamultakalmisto, josta on löytyi vuonna 1986 Suomen toistaiseksi laajin kokoelma kivikautisia punamultahautoja. Tarvaalasta löytyy myös Alvar Aallon osittain suunnittelema Alatalo. Tarvaalaan perustettiin aikanaan Laukaan ensimmäinen puhelinyhtiö. Tarvaala on 90-luvulta lähtien tullut tunnetuksi myös erikoislaatuisesta villin lännen saluunasta Musta Korppi. Valtakunnallistakin julkisuutta Tarvaala on saanut maanalaisista taloistaan, jotka olivat erityisesti esillä Laukaan asuntomessujen aikaan 2003.


title: Laukkavirta

text: Tarvaalalla on kaksi nimeä, kylän nimi Tarvaala ja postiosoitenimi Laukkavirta. Nimi Tarvaala pohjautuu kylän ensimmäiseen taloon (nyk. Savola), jonka perusti 1560-luvulla Juvalta tullut Lauri Tarvainen (tai Tarvahainen, Laukaan Historia I). Täsmälleen saman nimen henkilö perusti myös Saarijärvelle pari vuotta myöhemmin saman nimisen talon. Tämän vuoksi postiosoitteena käytetään nimeä Laukkavirta, joka on vääntynyt kylän läpi kulkeneesta Laukaan virrasta. Laukaan virta taas antoi nimensä vuonna 1593 perustetulle Laukaan pitäjälle, jonka nimi oli pari ensimmäistä vuotta Pärnasaari. Kun kirkko siirtyi 1600-luvulla Tarvaalasta Pellosniemeen, niin nimi Laukaa seurasi mukana. Nykyään Pellosniemen kylä tunnetaan nimellä Laukaan kirkonkylä.


title: Laukkavirta

text: Laukaan Tarvaala sekoitetaan usein Saarijärvellä Keski-Suomessa sijaitsevaan toiseen Tarvaala-nimeä kantavaan kylään ja siksi monissa virallisissa yhteyksissä kylästä käytetäänkin nimeä Laukkavirta.


title: Laukkavirta

text: Kylällä toimii oma kyläseura Laukaan Tarvaalan kyläseura.


title: Vuontee

text: Vuontee on kylä Laukaan kunnassa Keski-Suomessa. Sen asukasluku oli 267 vuonna 2011. Kylä on saanut nimensä Leppäveden ja Torronselän yhdistävän Vuonteensalmen mukaan. Keiteleen kanava kulkee kylän läpi.


title: Vuontee

text: Vuonteen merkittäviä kohteita ovat Valiotaimiasema, Vuonteen tekopohjavedenottamo ja vuosina 1931–1994 toiminnassa olleen Pernasaaren koulukodin paikalle Pernasaareen vuonna 1994 perustettu Laukaan avovankila. Avovankilan alueella sijaitsee Pernasaaren koulukotimuseo, koulukodin suojeltu erityisosasto Leppäniemi sekä aiemmin Säätyläismuseona toiminut Wolmar Schildtin synnyinkoti. Vuontee on lintuharrastajien joukossa tunnettu myös lintutornistaan. Vuonteella on oma toimiva kyläyhdistys.


title: Vuontee

text: Suomen rallin Laukaan pikataipaleen toinen pää on Vuonteella (toinen Kuhaniemessä)


title: Kiltti tyttö (elokuva)

text: Kiltti tyttö ("The Good Girl") on elokuva vuodelta 2002. Sen on ohjannut Miguel Arteta ja käsikirjoittanut Mike White.


title: Kiltti tyttö (elokuva)

text: Justine Last (Jennifer Aniston) on töissä halpahallissa Retail Rodeossa ja on naimisissa kannabista polttavan miehen kanssa. Justine tapaa Thomas Wortherin (Jake Gyllenhaal), työntekijän samassa halpahallissa joka kutsuu itseään Holdeniksi, Holden Caulfieldin mukaan (hän on kertoja romaanissa Sieppari ruispellossa). Justinelle ja Thomasille muodostuu lopulta rakkaussuhde, joka melkein pilaa Justinen avioliiton ja maineen. Lopulta Justinen on päätettävä jatkaako entistä elämäänsä vai jättääkö sen taakseen.


title: Savio (Laukaa)

text:
Savio on kylä Laukaan kunnan eteläosassa, Keski-Suomessa.
Savio sijaitsee Leppäveden rannalla, valtatie 9:stä pohjoiseen, vastapäätä Metsolahtea. Kylää halkoo seututie 640 (Saviontie), Lievestuoreelta Laukaaseen. Kylä on parhaiten tunnettu Savion tanssilavasta, sekä jylhästä Hyyppään vuoresta Lievestuoreen järven rannalla. Samalla alueella sijaitsee myös Puttolan kylä joka kuuluu Savioon. Nykyään Savio ja Puttola toimivat yhdessä Savio-Puttolan kylätoimikunnassa. Saviolla sijaitsee kyläkoulu Savion ala-aste, jonka oppilasmäärä on (2008) noin 30 oppilasta. Kylällä on myös uimaranta.


title: Savio (Laukaa)

text: Kesällä 2006 Savion kylä nousi median tietoisuuteen kun Laukaan kotiseutujuhliin saapuivat pääministeri Matti Vanhanen ja hänen uusi naisystävänsä. Juhlat järjesti Wanhan Laukaan kotiseutuyhdistys.


title: Äijälä

text: Äijälä on kylä Laukaan kunnassa Keski-Suomessa. Kylä rajoittuu Laukaassa Lankamaan, Kuusaan ja Leinolan kyliin, pohjoisessa Konneveden kuntaan. Äijälässä on oma kyläkoulu. Koulun lisäksi kylässä on kylätalo, päiväkoti ja yrityksiä.


title: Kuusa

text: Kuusa, harvemmin Kuusaa on kylä Laukaan kunnassa Keski-Suomessa. Kylässä on noin 450 vakituista asukasta 170 taloudessa.


title: Kuusa

text: Kuusan (Kuusaan) kylän maamerkki ja tärkein nähtävyys on Kuusaankoski, jonka kohdalla leikkaavat toisensa maantie, rautatie sekä Keiteleen kanava sulkuineen. Kuusa valittiin Suomen vuoden kyläksi vuonna 2004. Kuusalla on oma kyläyhdistys Kuusan Kipinä.


title: Kuusa

text: 1800- ja 1900-lukujen vaihteessa Kuusan elämä alkoi vilkastua ja Kuusasta tuli palveluiltaan monipuolinen taajama. Kuusa sijaitsi keskellä tärkeää uittoväylää, jonka vuoksi Kuusa oli vilkas uittokeskus. Jyväskylä-Suolahti-rautatien valmistuttua vuonna 1898 Kuusasta tuli myös vilkas rautatieasemapaikkakunta. On väitetty, että rautatien tulo poisti viimeisen 'a'-kirjaimen kylän nimestä. Suomi kuului tuohon aikaan Venäjään ja Inkerinmaalla oli Kuusaa niminen rautatieasema lähellä Laukaanjokea (). Koska Venäjän valtakunnassa ei saanut olla kahta saman nimistä rautatieasemaa, niin uusi asema nimettiin Kuusaksi. Vanha venäjänkielinen asemakyltti löytyy edelleen kotiseutumuseo Kalluntalolta. Myös vanha nelostie kulki Laukaan kirkonkylästä Kuusan kautta Tervatehtaalle ja Korkeakosken tienhaaraan.


title: Kuusa

text: 1800-luvulla syntyneitä kuusaalaisia olivat kauppias Eino Häyrinen ja Neuvostoliiton johtoon edennyt Otto-Wille Kuusinen. Tunnettuja Kuusassa vaikuttaneita henkilöitä ovat Kuusassa opettajana toimineet Vilho ja Lempi Tynkkynen sekä tutkija ja tohtori Pentti Hänninen.


title: Kuusa

text: Tunnetuimmat 1900-luvulla syntyneet kuusaalaiset ovat toimittaja Anna-Kaisa Hermunen (o.s. Hänninen) ja hänen sisarensa, ensimmäisenä naisena maanviljelysneuvoksen arvonimen saanut agronomi Marja Kallio (o.s. Hänninen), sekä Kuusan kanavateatterin isä Erkki Kauppinen, suuren yleisön paremmin tuntema Asseri Kantonen "Pirunpelto"-televisiosarjasta.


title: Kuusa

text: "Saraveden" virallinen nimi julkisissa rekistereissä ja Maanmittaushallituksen kartoissa] on "Saraavesi", mutta paikalliset ovat tottuneet käyttämään nimen lyhyempää muotoa. Suomesta löytyy myös toinen Saravesi, Vehmersalmelta.


title: Kuusa

text: Saraakallio, joka on tunnettu kalliomaalauksistaan sijaitsee Saraaveden rannalla. Vastarannalla on Laukaan kirkonkylä. Kallion lähellä on asunut tunnettu laukaalainen kansanparantaja ja velho Kuuvalon Jussi. Saraaveden ja Saraakallion nimen alkuperästä on paikallislehdessä käyty aika ajoin vilkastakin keskustelua. Nils Berndtsonin "Laukaan historia" käyttää muotoa Saravesi, mutta saman kirjan vanhoissa kartoissa (1600-1700-luku) järvi esiintyy nimillä Saraavesi ja kerran myös muodossa "Saarivesi". Myös nimimuoto "Sarajavesi" tunnetaan.


title: Kuusa

text: Kuusan merkittävimpiä matkailukohteita ovat Kanavateatteri ja tilaustoimintaan keskittynyt matkailutila Varjola. Varjola on perustettu 1800-luvun loppupuolella, ja sen ensimmäinen isäntä toimi samalla viereisen Kuusaan kosken uittopäällikkönä. Varjola toimi aktiivisena maatilana aina 1990-luvulle saakka.


title: Kuusa

text: Kuusassa toimi karjanhoitokoulu ainakin 1920-luvulta 1960-luvulle.


title: Kuhaniemi

text:
Kuhaniemi on kylä Laukaan kunnassa Keski-Suomessa.
Kuhaniemi sijaitsee lähellä Laukaan kirkonkylää Saraaveden toisella puolen. Kylän läheltä järven vastarannalla lähinnä Laukkavirran kylän alueelta löytyvät Saraakallion kivikautiset kalliomaalaukset. Kylässä vaikutti aikoinaan Laukaassa hyvin tunnettu kansanparantaja ja velho nimeltä Kuuvalon Jussi. Neste Rally Finlandin Laukaan erikoiskokeen nimellä ajetun pikataipaleen toinen pää oli Kuhaniemessä ja toinen Vuonteella.


title: Kuhaniemi

text: Nils Berndtson: Laukaan historia I. 1983.


title: Spellgoth

text: Spellgoth alias SG.7 (oik. Tuomas Rytkönen, s. 1. maaliskuuta 1982) on suomalainen muusikko. Hänet tunnetaan parhaiten Turmion Kätilöt -yhtyeestä, jossa hän toimi toisena vokalistina. Hän lähti yhtyeestä tammikuussa 2017. Spellgoth kuului Turmion Kätilöiden livekokoonpanoon, mutta osallistui myös yhtyeen studiotyöskentelyyn. Hän hallitsee myös kitaran-, basson- ja pianonsoiton. Turmion Kätilöissä Spellgothilla oli tapana pukeutua esiintyessään erilaisiin lateksiasuihin ja joskus jopa pelkkään ilmastointiteippiin (käärittynä peniksen ympärille).


title: Spellgoth

text: Spellgoth soittaa kitaraa ja laulaa Trollheim’s Grottissa, Darkwoods My Betrothedissa ja Black Death Ritualissa, soittaa kitaraa black metal -yhtye Baptismissa ja laulaa Hornassa. Lisäksi hänellä on ainakin kaksi industrial -projektia, "Slave's Mask" ja "Syndicate Paranoia". Spellgothia on haastateltu vuonna 2011 julkaistussa suomalaista black metal -musiikkia käsittelevässä dokumenttielokuvassa "Loputon Gehennan liekki". Spellgothin ääntä on kuultavissa myös Stam1nan "SLK-" albumilla.


title: Metsolahti

text:
Metsolahti on kylä Laukaan kunnassa Keski-Suomessa.
Kylä sijaitsee valtatien 9 varrella Vaajakosken ja Lievestuoreen välissä, vastapäätä Savion kylää. Metsolahden kylä on Metsolahti nimisen lahden rannalla.


title: Metsolahti

text: Metsolahti tunnetaan valtakunnallisesti Pönttövuoren tunnelista, joka on Jyväskylä–Pieksämäki-radan välisellä rautatieosuudella. Alkuperäinen tunneli rakennettiin ensimmäisen maailmansodan aikana 1914-1917 ja sitä on perinteisesti tai leikillisesti pidetty Savon länsirajana. 2000-luvun alussa viereen puhkaistiin uusi Pönttövuoren tunneli ja vanhasta poistettiin kiskot.


title: Metsolahti

text:
Metsolahdella on oma toimiva kyläseura, jonka kylätalona toimii entinen Metsolahden rautatieasema.
Metsolahdella on tiivistä yhteistyötä läheisen Savion kylän kanssa.